qundao/data-zh-poetry huggingface dataset:
病中感體元上人見訪
作者：釋智圓
朝代：宋

犬吠衡門宿霧消，草堂風冷竹蕭蕭。
若非故友憐衰病，誰肯凌晨訪寂寥。
病中懷石壁行紹上人
作者：釋智圓
朝代：宋

石壁春歸去，孤山秋未來。
夜深扶病坐，明月照蒼苔。
病中翫月
作者：釋智圓
朝代：宋

歲歲中秋夜，翫月泛平湖。
今爲病所侵，伏枕此約辜。
輾轉席蓐間，四體如松枯。
辛酸滋味加，閑況適興徂。
入夜月漸高，晃晃照廊廡。
冷色射軒窗，爽氣襲庭蕪。
澤畔唳孤鶴，聲聲若相呼。
是時披衣起，頓覺病魂穌。
倚杖來前軒，竹榻教人鋪。
與月相對坐，歡翫如同徒。
流睇及羣物，光彩一何殊。
遙山列銀屏，空潭開玉壺。
樓臺飾瓊瑤，階除若冰敷。
寄語求仙輩，何必去玄都。
逡巡月西落，竚立更踟躕。
一別又一年，明年知在無。
病中雨夜懷同志
作者：釋智圓
朝代：宋

杉竹競霪霪，天時正積陰。
背窗秋燭暗，欹枕夜堂深。
月被重雲蔽，螢依濕氣沉。
無憀不成寐，況復想知音。
病起
作者：釋智圓
朝代：宋

秋盡積雨歇，幽憂病漸安。
眼疼嫌字小，身瘦覺衣寬。
倚杖防苔滑，開爐怯夜寒。
浮生能幾日，長作水漚觀。
病起二首·其一
作者：釋智圓
朝代：宋

衡門牢落雨苔斑，病起深秋氣象閑。
照水未能嗟白髮，倚欄重得見青山。
風高砌木蟬猶噪，社近茆堂燕已還。
孤坐孤孤吟又終日，有誰來此問衰顔。
病起二首·其二
作者：釋智圓
朝代：宋

湖天淡蕩雁參差，行樂搘筇繞所居。
古壁苔荒鳴蟋蟀，水軒風冷謝芙蕖。
看本來默誦空王偈，拂榻閑開孔聖書。
閉戶無人慰寥索，草堂深夜照蟾蜍。
病起自嘲
作者：釋智圓
朝代：宋

林下羸羸一病軀，四旬欹枕減肌膚。
閑來試照秋泉看，金鍍形容雪染鬚。
病起自敘
作者：釋智圓
朝代：宋

盜跖死牖下，伯牛遭惡疾。
報應似無徵，蒼蒼意難悉。
乃考竺乾教，其旨明踰日。
業以三世論，事匪二生訖。
伊余本好道，執善長慮失。
無端六腑病，每苦我形質。
百骸失調暢，四時少安逸。
今歲夏云滿，秋熟如火室。
脾疾因茲生，頓覺減寢食。
無何誤服藥，到瀉苦非一。
過客爲憂惶，兒童亦戰慄。
吾心暗且喜，浮生從此畢。
發言囑後學，此事汝無恤。
吾年四十五，去矣非短屈。
至理無去來，妄想分凶吉。
我先鑿山窟，汝宜即藏密。
不用報親朋，無學世哭泣。
四時爲送葬，庶物甚充給。
遺文三百卷，空言或可習。
見惡如探湯，見善如不及。
湛湛無生源，深淺當自挹。
囑之語方終，忽覺病小醒。
扶几起暫坐，漸漸四體輕。
又過三五日，倚杖登危亭。
俯首視羣物，仰面觀太清。
秋山疊疊翠，夜月圓圓明。
豈意今之日，猶存危脆形。
憑欄不忍歸，聊適我心情。
虛幻三界中，旅泊非久停。
登樓感事寄天台友人
作者：釋智圓
朝代：宋

閑倚危欄思黯然，浮生誰共嘆流年。
愁催華髪生無極，心許青山未有緣。
冷淡空江澄暮色，參差歸雁沒寒煙。
吟餘更羨林間客，高臥深雲聽瀑泉。
登樓懷遵易
作者：釋智圓
朝代：宋

閑景杳無極，憑欄思若何。
鳥行沈遠嶽，秋色滿滄波。
來信經年絕，新愁向晚多。
依依自吟望，舊約負煙蘿。
登武林高峰
作者：釋智圓
朝代：宋

千尋堆冷碧，極頂絕塵蹤。
雨霽聞清籟，雲開見別峰。
落泉噴怪石，驚鳥入深松。
吟罷憑欄久，遙天起暮鐘。
白蓮
作者：釋智圓
朝代：宋

栽種空池歲已賒，暑天開處異羣花。
澄波照影疑秋鷺，靜夜擎香混月華。
雪態自堪憐翡翠，玉苞終恥近蒹葭。
閑來倚檻看無厭，爲似禪心本絕瑕。
白髪
作者：釋智圓
朝代：宋

華髪如春卉，森森易滿頭。
栽培全仗老，澆灌半憑愁。
世態誰能避，仙方莫漫求。
迴觀短折者，欲見更無由。
砌下老梅
作者：釋智圓
朝代：宋

傍砌根全露，凝煙竹半遮。
臘深空冒雪，春老始開花。
止渴功應少，和羹味亦嘉。
行人憐怪狀，上漢採爲槎。
禹廟
作者：釋智圓
朝代：宋

洪水不爲害，黎元受賜多。
道尊由揖讓，功大匪干戈。
任上諸侯貢，貽謀五子歌。
稽山千古在，宮闕倚嵯峨。
秋夕
作者：釋智圓
朝代：宋

滄江秋色暮，幽思起窮居。
風葉寒侵夢，窗燈冷照書。
砌深蟲韻咽，天淡雁行疏。
終謝人羣去，孤峰待結廬。
秋夕寄友僧
作者：釋智圓
朝代：宋

白雲高臥者，滯疾阻相尋。
信斷滄洲闊，房扃翠嶽深。
寒蟲藏壞壁，庭樹滴殘霖。
早晚同閑話，孤燈照苦吟。
秋日感事
作者：釋智圓
朝代：宋

滿眼皆相識，論心自不同。
閑門扃夕照，敗葉落西風。
往事全成夢，浮生漸覺空。
搘頤獨無語，四壁響秋蟲。
秋晚客舍寄故山友僧
作者：釋智圓
朝代：宋

隱几不成寢，何人慰寂寥。
空階鳴蟋蟀，寒雨滴芭蕉。
靜語窗燈暗，歸心海寺遙。
唯應釋慧遠，蓮社爲相招。
秋病
作者：釋智圓
朝代：宋

買藥囊無金，伏枕頭有霜。
夜深不得睡，隙月射秋床。
答行簡上人書
作者：釋智圓
朝代：宋

偶依溪上居，三見改時候。
來書問蹤跡，行坐置懷袖。
學道不加前，多慵還似舊。
苦吟徹宵夜，閑眠消白晝。
古屋荒莓苔，幽庭下猿狖。
巧僞非吾好，直方自大授。
侯門絕請謁，雅誥勤研究。
悠悠皆面朋，誰能論去就。
經松江陸龜蒙舊居
作者：釋智圓
朝代：宋

甫里舊深隱，夫君道不行。
清名身後在，明月夜來生。
寒水曾垂釣，春田久廢耕。
空遺散人傳，千古見高情。
經武康小山法瑤師舊居
作者：釋智圓
朝代：宋

至道不可狀，至理杳無名。
萬彙喪其源，出沒何營營。
忽焉生法瑤，研慮還淳精。
立言宗能仁，百也馳休聲。
我來訪舊居，景物如有情。
閑庭慘樹色，空山咽猿鳴。
斯人今也亡，孤棹尋歸程。
經照湖方干舊居
作者：釋智圓
朝代：宋

磻溪垂釣者，終得展其才。
何事先生隱，不逢明主來。
泉聲秋雨歇，月色夜雲開。
對此空惆悵，吟魂早晚迴。
經通慧僧錄影堂
作者：釋智圓
朝代：宋

寂爾歸真界，人間化已成。
兩朝欽至業，四海仰高名。
舊跡存花社，遺編滿帝京。
徘徊想前事，庭樹跪鴉鳴。
織婦
作者：釋智圓
朝代：宋

九月風高未授衣，燈前軋軋夜鳴機。
困來不覺支頤睡，鼠齧絲頭四散飛。
翫月
作者：釋智圓
朝代：宋

去秋曾久翫，皓魄墜天涯。
始恨經年別，還忻此夜期。
鳴蛩沈古砌，驚鵲繞寒枝。
莫厭憑欄久，冰輪覺漸移。
老將
作者：釋智圓
朝代：宋

畫堂升降子孫扶，白髪毿毿膽尚麤。
不省時清身已老，逢人猶說斬單于。
聞蛩
作者：釋智圓
朝代：宋

沉沉向秋暮，切切聲相續。
夜靜草堂深，閑床照孤燭。
聞蟬
作者：釋智圓
朝代：宋

江天涼雨霽，嘒嘒出疏林。
清極殘陽裏，愁生遠客心。
離亭秋草碧，荒塹暮煙深。
不忍多時聽，吟髭雪暗侵。
聽琴
作者：釋智圓
朝代：宋

自得南風旨，虛堂此夕彈。
正聲傳不易，俗耳聽終難。
峭壁蟲音絕，喬枝鶴夢殘。
坐來消萬慮，斜月上危欄。
自勉
作者：釋智圓
朝代：宋

達人貴無念，市朝亦山林。
曲士居山林，難息市朝心。
坐馳一室中，紛然萬境侵。
紐蘭羨珮玉，坐石思黄金。
羊質虎其皮，隼翼鳳其音。
志在求世利，口唱無生吟。
吾非斯人徒，夷曠期復古。
去住既任緣，喧靜亦隨所。
陶然且無求，相命何足語。
人生百歲壽，稀得七十死。
吾今四十五，氣力漸無似。
去年成二毛，今年動一齒。
縱得至七十，光陰能幾許。
學道宜無疲，進善宜無止。
自餘百雜就，克己盡除去。
勉強扶幻軀，旦暮加藥餌。
此身乃外物，何況外於是。
內外一如夢，勉矣當觀此。
自嘲
作者：釋智圓
朝代：宋

門徑任苔荒，長年寢一床。
病中消白日，詩裏發清狂。
窗暗雲遮月，林明葉墜霜。
百年能幾日，兩鬢已蒼蒼。
自遣三首·其一
作者：釋智圓
朝代：宋

古屋苔荒病重乍瘳，前村林木覺先秋。
野塘日暮搘筇立，雲自無依水自流。
自遣三首·其三
作者：釋智圓
朝代：宋

不惑年猶欠四年，道情高趣恥前賢。
清風明月知多少，漫學廬山種白蓮。
自遣三首·其二
作者：釋智圓
朝代：宋

講退時時學苦吟，人間聲利已無心。
水邊占得清閑景，雨霽遙峰夜月深。
與友人夜話
作者：釋智圓
朝代：宋

對坐當清夜，茆堂野水西。
破窗秋燭冷，高木老猿啼。
跡與孤雲並，身將一夢齊。
幽懷言未已，明月落前溪。
舟次遊乾元寺
作者：釋智圓
朝代：宋

古樹垂清陰，維舟暫登陟。
閑吟塵想絕，久坐天籟息。
幡影颺晴空，溪光澄暮色。
掛帆尋去路，煙水查無極。
舟歸
作者：釋智圓
朝代：宋

平湖渺渺澄寒水，孤舟靜泛清光裏。
卻慚未是狎鷗人，處處鳬鷖盡驚起。
舟歸詠雁
作者：釋智圓
朝代：宋

嗷嗷旅雁滿寒塘，閑坐歸舟带夕陽。
一一似能遵禮教，等閑驚起便成行。
苔
作者：釋智圓
朝代：宋

與僻偏饒分，蒼蒼稱靜吟。
度階經雨徧，峭壁度秋深。
色冷分禽跡，痕幽入樹陰。
衡門終歲在，車馬絕相侵。
苔錢三首·其一
作者：釋智圓
朝代：宋

夷甫不言非爾類，魯襃爲論偶同名。
秋來自滿虛閑地，不用良工鼓鑄成。
苔錢三首·其三
作者：釋智圓
朝代：宋

鑪冶只應憑陋巷，富饒應不是豪家。
晚來雨歇茆堂外，散在閑庭買落花。
苔錢三首·其二
作者：釋智圓
朝代：宋

求多未必增貪競，委積唯堪貰寂寥。
顔子黔婁舊居畔，亂鋪平地伴逍遙。
苦熱
作者：釋智圓
朝代：宋

平湖日炙沸如煮，庭樹色乾鳥渴死。
何人萬里驅征軍，紅塵漲天方入市。
草
作者：釋智圓
朝代：宋

淺碧與深綠，萋萋古岸傍。
旅愁生暮色，吟思發清光。
過雨侵閑徑，披煙上壞牆。
更堪思往事，金谷舊年荒。
草堂即事
作者：釋智圓
朝代：宋

經歲人不到，騰騰養疏拙。
心期物外閑，緣向漚中絕。
入室容清風，升堂許明月。
空庭何所有，冷落唯松雪。
草堂書懷
作者：釋智圓
朝代：宋

浮華念久絕，閑臥愛茆堂。
門外滄洲闊，閑中白日長。
庭寒頻墜果，爐暖忽飄香。
寂寂無他事，誰知世路忙。
草堂秋夜
作者：釋智圓
朝代：宋

雨殺炎光變秋色，清涼頓在草堂中。
幽人一夜坐不睡，月照閑階露灑空。
莫言春日長
作者：釋智圓
朝代：宋

莫言春日長，一坐又西暮。
衆芳榮復落，萬事新成故。
臨川久興嗟，藏舟孰云固。
蕭然蕩斯慮，空門有歸路。
落花
作者：釋智圓
朝代：宋

花開花落盡由風，數日榮衰事不同。
庭下晚來猶可翫，綠苔芳草綴殘紅。
螢
作者：釋智圓
朝代：宋

微蟲稟質有清光，蹤跡難令暗室藏。
車胤死來人墮學，秋庭終夜恣飛翔。
西施篇
作者：釋智圓
朝代：宋

採蓮越溪上，皆謂尋常女。
正位吳中宮，衆口方傳美。
視聽猒歌舞，衣裳賤羅綺。
賢哉鄰家人，昔年知學嚬。
西湖
作者：釋智圓
朝代：宋

清带月華涵竹戶，冷澄秋色照禪衣。
滔滔潤物知多少，極目寒波瀁落暉。
言志
作者：釋智圓
朝代：宋

疇昔學爲文，擬盡周孔道。
心勞道未至，壯歲成衰老。
疇昔學爲詩，模範風雅詞。
立言多諷喻，反爲時人嗤。
爲詩復爲文，嗟嗟不復古。
訓世無纖益，何爲自勞苦。
權門既不游，青山寧合負。
一來林下居，四載不出戶。
退省爲佛徒，講經自裨補。
憧憧來學輩，往往入深塢。
智者乃吾宗，龍猛乃吾祖。
寒窗夜摛毫，虛堂晝揮麈。
翼此二聖心，欲令萬物睹。
羸羸長抱疾，行年四十五。
草堂三四間，牢落連雲洞。
經時無客來，衡門絕迎送。
榻有無弦琴，向風時一弄。
窗列楞嚴典，要言長諷誦。
真妄一無得，超然誰與共。
凡聖病眼花，死生春夜夢。
病差夢已醒，萬彙徒營營。
詠亡有禪師山齋養獼猴
作者：釋智圓
朝代：宋

閑庭樹樹菓垂霜，聽法猶憐入草堂。
異類豈能知禮節，每來相對坐禪床。
詠燕
作者：釋智圓
朝代：宋

來去知時候，堪憐異衆禽。
雙飛春雨細，對語畫堂深。
寄宿雕梁穩，銜泥柳岸陰。
棲身自有處，鷹隼莫相侵。
試筆
作者：釋智圓
朝代：宋

城市居無分，山林住有緣。
語慚甘似薺，道貴直如弦。
兀兀吟終日，羸羸病過年。
靜招湖畔鶴，閑泛雪中船。
散悶雖無酒，怡情喜有禪。
鬢根霜任點，心迹火休然。
冷淡將誰合，消搖且自憐。
閑來窗下坐，試筆偶成篇。
詩魔
作者：釋智圓
朝代：宋

禪心喧撓被詩魔，月冷風清奈爾何。
一夜欲降降不得，紛紛徒屬更來多。
誡後學
作者：釋智圓
朝代：宋

對食須思稼穡勞，爲僧安用事雄豪。
剃頭本意求成佛，不爲齋筵坐位高。
講堂書事
作者：釋智圓
朝代：宋

早翫台衡宗，佛理既研精。
晚讀周孔書，人倫由著明。
達本與飾躬，志在求同聲。
擊蒙雖云勞，來學苦無成。
楊雄玄尚白，仲尼道不行。
青山夢中歸，華髪年來生。
唯當照真空，萬事從營營。
謝仁上人惠茶
作者：釋智圓
朝代：宋

寄我山茶號雨前，齋餘閑試僕夫泉。
睡魔遣得雖相感，翻引詩魔來眼前。
謝僧惠蒲扇
作者：釋智圓
朝代：宋

結蒲爲扇狀何奇，助我淳風世罕知。
林下靜搖來客笑，竹床茆屋恰相宜。
謝可牧上人惠楞嚴般若二經並治脾藥
作者：釋智圓
朝代：宋

經妙蕩煩惑，藥靈醫病身。
道明無去住，方驗有君臣。
靜翫知心寂，時飡覺氣均。
徘徊感知己，於我分彌親。
謝擇梧律師惠竹杖
作者：釋智圓
朝代：宋

剪自幽巖側，高僧忽見遺。
看雲欹盡日，書雪握多時。
節冷蟲微蠹，根閑蘚暗滋。
舊山泉石在，歸去賴扶持。
讀元結文
作者：釋智圓
朝代：宋

復古還淳元結文，可憐楊浚獨知君。
當時自號爲聱叟，立事垂言信不羣。
讀史
作者：釋智圓
朝代：宋

我愛包胥哭，一哭救楚國。
事君盡其忠，垂名千世則。
我愛魯連笑，一笑卻秦軍。
折衝罇俎間，流芳至今聞。
我愛伯夷仁，揖讓持其身。
餓列首陽下，恥事干戈君。
後世闚竊輩，故非姬發倫。
內藏篡弒謀，外躡武王塵。
伯夷若不去，名教胡以伸。
後人非三賢，細碎何足云。
哭嘆祿位卑，笑喜膏粱珍。
山林亦寒餓，行怪非求仁。
留心寡兼濟，所謀惟一身。
撫書想三賢，清風千古振。
讀孫郃集
作者：釋智圓
朝代：宋

唐祚將亡王澤枯，四明歸隱泣窮塗。
而今若撰才名志，更有閑僧得入無。
讀杜牧集
作者：釋智圓
朝代：宋

讒佞當面唾，輕生不得殳。
去邪空有志，嫉惡奈無徒。
後世名垂遠，當時道亦孤。
荒齋獨懷感，殘日照庭蕪。
讀楊子法言
作者：釋智圓
朝代：宋

秦焚漢雜道何孤，蕩蕩皇風豈易圖。
空有法言爲世範，不知來者肯行無。
讀楞嚴經
作者：釋智圓
朝代：宋

案上楞嚴典，時看浣病愁。
階閑移短影，窗冷值高秋。
眼病花無菓，心狂照失頭。
指空期識月，認指更悠悠。
讀毛詩
作者：釋智圓
朝代：宋

夫子刪來三百章，箴規明白佐時王。
近來吟詠唯風月，謗木詩官事久亡。
讀清塞集
作者：釋智圓
朝代：宋

立意造平淡，冥搜出常情。
何人知所得，後世謾傳名。
雲樹饑猨斷，冰潭片月傾。
如無子期聽，綠綺爲誰鳴。
讀王通中說
作者：釋智圓
朝代：宋

孟軻荀況與楊雄，代異言殊道一同。
夫子文章天未喪，又於隋世產王通。
讀白樂天集
作者：釋智圓
朝代：宋

李杜之爲詩，句亦模山水。
錢郎之爲詩，旨類圖神鬼。
諷刺義不明，風雅猶不委。
於鑠白樂天，崛起冠唐賢。
下視十九章，上踵三百篇。
句句歸勸誡，首首成規箴。
謇諤賀雨詩，激切秦中吟。
樂府五十章，譎諫何幽深。
美哉詩人作，展矣君子心。
豈顧鑠金口，志遏亂雅音。
齪齪無識徒，鄙這元白體。
良玉爲碔砆，人參呼荒苨。
須知百世下，自有知音者。
所以長慶集，于今滿朝野。
讀禪月集
作者：釋智圓
朝代：宋

屬興縱橫乍可驚，翻疑風俗妄傳聲。
如今至究在何處，不出爲人平不平。
讀秦始本紀
作者：釋智圓
朝代：宋

縱欲勞民殊未已，阿房望夷相次起。
後來風俗昧其由，妄說秦皇能役鬼。
讀羅隱詩集
作者：釋智圓
朝代：宋

非非是是正人倫，月夜花朝幾損神。
薄俗不知懲勸旨，翻嫌羅隱一生嗔。
讀韓文詩
作者：釋智圓
朝代：宋

女媧鍊五石，能補青天缺。
共工觸不周，能令地維絕。
楊孟既云沒，儒風幾殘滅。
妖辭惑常聽，淫文蠹正說。
南朝尚徐庾，唐興重盧駱。
雕篆鬬呈巧，仁義咸遺落。
王霸道不明，煙花心所託。
文不可終否，天生韓吏部。
叱僞俾歸真，鞭今使復古。
異端維既絕，儒宗缺皆補。
高文七百篇，炳若日月懸。
力扶姬孔道，手持文章權。
來者知尊儒，孰不由茲焉。
我生好古風，服讀長灑蒙。
何必唐一經，文道方可崇。
讀項羽傳二首·其一
作者：釋智圓
朝代：宋

頻年戰勝恃雄強，歷數分明在彼蒼。
堪笑范增無異識，不能令主事高皇。
讀項羽傳二首·其二
作者：釋智圓
朝代：宋

發嘆虞姬勢已窮，烏江此夕喪英雄。
當時若也知天命，佐漢應居第一功。
貧居
作者：釋智圓
朝代：宋

山廚竈上苔痕碧，齋盂生塵無粒食。
可憐雀鼠未知貧，穿屋穿墉不暫息。
貪泉
作者：釋智圓
朝代：宋

隱之曾飲肯爲非，今古泓澄照翠微。
自是貪夫性貪賄，便將泉水作因依。
貽葉秀才詩
作者：釋智圓
朝代：宋

松柏異衆木，歲寒陵嚴霜。
蘭茝異衆草，林深發幽香。
須知君子道，不爲窮困傷。
須知君子言，唯爲仁義彰。
夫君真儒者，言行何優長。
文宗軻兼雄，志嫉墨與楊。
攘袂叱浮僞，百感生剛腸。
峨冠事禮容，羣小畏矜莊。
去年遊霅溪，相逢秋氣涼。
傾蓋既如舊，寄宿林間房。
開懷黜二霸，議道歸三王。
月席屢更僕，風軒時飄霜。
相遇分既洽，相別情彌傷。
今年住孤山，夫君又來杭。
泛舟頻相尋，道舊皆夕陽。
君惟儒家流，才術況汪洋。
終期正禮樂，勿事和塵光。
青雲即奮飛，庶見儒風揚。
賦得送人自闕下還吳
作者：釋智圓
朝代：宋

蓴羹鱸膾美，張翰忽思歸。
煙水東南闊，風帆旦夕飛。
靜吟新月正，閑望舊山微。
獨羨長江上，遺名掩竹扉。
贈僧
作者：釋智圓
朝代：宋

諸祖參尋徧，消搖髪未華。
舊房扃海外，孤迹寄天涯。
琢句秋窗月，觀空晚砌華。
時來說高趣，終去隱煙霞。
贈夷中師
作者：釋智圓
朝代：宋

澹泊背時態，翛然塵外心。
靜吟霜月盡，歸夢海雲深。
室冷苔生榻，窗閑鳥覷琴。
幽棲共得趣，乘興幾相尋。
贈守能師
作者：釋智圓
朝代：宋

高臥湖山畔，塵機任萬端。
連雲吟閣靜，度水講鐘寒。
幽戶碧嶂閉，新書雪夜刊。
卻應趨競者，相笑隱林巒。
贈宣密大師不出院
作者：釋智圓
朝代：宋

侯門休請謁，香火務真修。
古院扃蒼蘚，他山空舊遊。
出禪庭月曉，開卷竹窗秋。
已得棲幽趣，何須買沃洲。
贈廣上人
作者：釋智圓
朝代：宋

魏闕林泉趣本同，隨緣來往興何窮。
閑宵訪我茆堂宿，湖水無波月照空。
贈林逋處士
作者：釋智圓
朝代：宋

深居猿鳥共忘機，荀孟才華鶴氅衣。
滿砌落花春病起，一湖明月夜漁歸。
風搖野水青蒲短，雨過閑園紫蕨肥。
塵土滿床書萬卷，玄纁何日到松扉。
贈清曉師
作者：釋智圓
朝代：宋

道勝塵機息，講餘林葉枯。
清名高臥遠，黑髪苦吟無。
庭靜秋雲澹，窗閑夜月孤。
時聞適幽興，上閣望平湖。
贈清義律師
作者：釋智圓
朝代：宋

律藏精持世所稀，淡然高趣自忘機。
禪開靜室蒼苔徧，飯起閑窗獨鳥歸。
雪嶽夜鐘清度枕，水軒秋月冷侵衣。
吟拿講罷無他事，人外時容扣竹扉。
贈白蓮社主圓凈大師
作者：釋智圓
朝代：宋

社客盡卿相，早堂雲樹間。
景分廬嶽秀，人類遠公閑。
夜定開明月，秋吟對暮山。
唯應謝康樂，時得扣松關。
贈簡上人
作者：釋智圓
朝代：宋

澹然人外趣，萬事已無求。
花院春深講，雲山夏滿遊。
汲泉苔井曉，鳴磬竹窗秋。
別有幽期在，香燈老沃洲。
贈簡上人詩
作者：釋智圓
朝代：宋

常人隱林泉，反爲名利縈。
志士處闤闠，杳有江湖情。
有客務高潔，禪房閉重城。
閑門無俗迹，壞壁饒蟲聲。
臥落春砌花，吟盡霜蟾明。
道希君子知，貧任時人輕。
秉操期不渝，長保孤松貞。
贈聞聰師
作者：釋智圓
朝代：宋

淡然塵慮絕，禪外苦風騷。
性覺眠雲僻，名因背俗高。
水煙蒸紙帳，寒髪澀銅刀。
幾宿江江寺，閑吟聽夜濤。
贈詩僧保暹師
作者：釋智圓
朝代：宋

吟檻漾寒水，平湖煙景閑。
無人識高趣，盡日對空山。
晚樹春禽語，晴窗夜月還。
新編皆雅正，不待仲尼刪。
贈詩僧保暹師
作者：釋智圓
朝代：宋

天文懸日月，地文麗山川。
人文粲六經，四術詩其先。
仲尼既云刪，炳然列風雅。
厥旨幽且微，受之唯子夏。
邈矣千百年，時有知詩者。
卓爾保暹師，生于宋天下。
內明卜商道，外減騷人價。
鑿彼淳粹源，清辭競流瀉。
放意尚幽遠，立言忌妖蟲。
旨哉天目集，四海爭傳寫。
上以裨王化，下以正人倫。
驅邪俾歸正，驅澆使還淳。
天未喪斯文，清風千古振。
贈誦經僧
作者：釋智圓
朝代：宋

寂淡無餘念，泠泠誦佛言。
清香飄靜夜，明月冷閑軒。
幽壑來精怪，霜林息斷猿。
堪嗟浮世裏，塵事競暄暄。
贈趙璞
作者：釋智圓
朝代：宋

世態任悠悠，正人無諂求。
古柏凌寒霜，皓月當高秋。
心將周孔師，是遠楊墨游。
涇濁與渭清，由來自分流。
贈辯才大師
作者：釋智圓
朝代：宋

兩受皇恩萬慮休，浙陽高臥謝諸侯。
定回幽室苔痕老，講徹閑庭樹影秋。
天竺雲泉時掛夢，梁園風景懶重游。
溪聲柏子將誰說，默倚禪牀自點頭。
贈進士葉授
作者：釋智圓
朝代：宋

旅迹飄然與俗分，動時高價逐新文。
寄眠僧舍扃秋雨，牽夢家山隔海雲。
學慕丘軻方共語，道歸楊墨任離羣。
名場好應同人舉，垂拱明堂有聖君。
贈邦上人
作者：釋智圓
朝代：宋

深居饒野興，門冷入杉松。
鳥外閑頻往，人間事罕逢。
水軒吟片月，秋榻夢千峰。
憶得看新雪，相招靜話重。
贈郝逸人
作者：釋智圓
朝代：宋

故國伊川遠，深居碧嶂前。
伴吟唯有鶴，高趣別無仙。
嶽信閑慵答，丹經秘不傳。
杖藜時訪我，終日話南禪。
贈頭陀僧
作者：釋智圓
朝代：宋

上行唯知足，時人豈易同。
一身依樹下，萬慮盡禪中。
乞食村飄雪，降眠月墜空。
應悲浮世上，煩惱事無窮。
贈駱偃
作者：釋智圓
朝代：宋

才高淹下位，聖代尚遺賢。
賈誼方流涕，楊雄正草玄。
開琴逢皓月，試茗選清泉。
篋有文編在，時容後學傳。
趙萬宗入道因寄
作者：釋智圓
朝代：宋

羔雁已聞徵不起，卻求披戴守貞居。
月堂欹枕三清夢，秋榻生塵萬卷書。
壇匝冷痕春蘚碧，鶴翹寒影雪杉疏。
年來未得尋幽迹，閑夜何人聽步虛。
述韓柳詩
作者：釋智圓
朝代：宋

退之排釋氏，子厚多能仁。
韓柳既道同，好惡安得倫。
一斥一以贊，俱令儒道伸。
柳州碑曹溪，言釋還儒淳。
吏部讀墨子，謂墨與儒鄰。
吾知墨兼愛，此釋何疏親。
許墨則許釋，明若仰穹旻。
去就亦已異，其旨由來均。
後生學韓文，於釋長狺狺。
未知韓子道，先學韓子嗔。
忘本以競末，今古空勞神。
送中姪
作者：釋智圓
朝代：宋

四明乃舊隱，岑寂宅神仙。
寒松糅紫霞，幽巖落飛泉。
經秋動歸心，荷策登江船。
澄波漾殘暉，羣峰插晴天。
窈窈空林下，片石待安禪。
送人南遊
作者：釋智圓
朝代：宋

難阻南遊興，酣歌出故林。
路分滄海闊，山疊瘴雲深。
馬援碑寧在，重華廟可尋。
他年卻歸此，閑話學夷音。
送人歸舊隱
作者：釋智圓
朝代：宋

要地慵投刺，剛腸恥折腰。
舊山歸興切，殘日去程遙。
大野明殘燒，空江響落潮。
到時雲樹下，靜聽厭懸瓢。
送僧
作者：釋智圓
朝代：宋

秋風吹行衣，舊山逍遙歸。
齋盂滌空潭，古磬敲殘暉。
須知高靜懷，杳與塵俗違。
送僧
作者：釋智圓
朝代：宋

萬緣難繫自由身，道性何妨學世人。
擬向東山贈離別，長堤楊柳未成春。
送僧之金陵
作者：釋智圓
朝代：宋

金錫孤攜問去程，萋萋原草暮煙平。
六朝舊跡秦淮畔，應感興亡聽水聲。
送僧歸姑蘇
作者：釋智圓
朝代：宋

姑蘇臺畔樹含秋，蟬噪西風雨乍收。
閑笑閑吟忽歸去，月明何處宿孤舟。
送僧歸饒陽
作者：釋智圓
朝代：宋

執手離亭暮，言歸思不禁。
故鄉千里外，爲客十年心。
帆影寒江靜，猿啼雪嶠深。
饒陽泉石在，講退自堪吟。
送夤上人歸道場山
作者：釋智圓
朝代：宋

行行攜錫別，幽景到山分。
殘雪經春在，疏鐘度水聞。
松深生晚次，潭靜照閑雲。
巖閣重開講，清香入夜焚。
送希中遊霅
作者：釋智圓
朝代：宋

日暮蟬鳴急，臨流動別吟。
片帆衝晚照，歸鳥入遙林。
月色寒溪靜，鐘聲嶽寺深。
蘋洲逢舊識，應得話無心。
送悅上人歸仙巖
作者：釋智圓
朝代：宋

道性輕爲別，荒城夕照陰。
波濤歸路遠，雲木舊山深。
夜定依霜島，中飡狎野禽。
禪房清景在，飛瀑映疏林。
送惟鳳師歸四明
作者：釋智圓
朝代：宋

未識鳳師面，早熟鳳師名。
毓靈本岷峨，弱冠遊神京。
出處忌非類，交結皆名卿。
高談駭衆聽，雅唱歸羣英。
曩歲來淛陽，相逢水心亭。
論懷道且同，對坐眼彌青。
尋幽泛輕舟，待月步閑庭。
翌日倏分攜，南北各如萍。
我尋住孤山，師亦往東明。
人間一爲別，天上七周星。
江湖既相望，喣沫安足評。
今年春之暮，草堂花飄零。
睡起乍憑欄，竹外聞人聲。
忽報鳳師至，屣履出相迎。
借問胡爲來，告我以其誠。
度支司外計，夕拜臨茲城。
二賢俱我舊，故得尋其盟。
夏來西湖西，爲鄰樂幽貞。
朝登隱君堂，暮叩中庸扃。
引望雲山遙，銷暑竹風清。
論詩貴無邪，體道極無形。
倏忽時節移，秋風拂簷楹。
趨裝俄告別，鄞江指歸程。
適來既無事，適去豈關情。
孤帆侵曉飛，歸櫓連宵鳴。
風波視世態，水月悟浮榮。
仍知臯鶴性，不爲塵網縈。
送禪者
作者：釋智圓
朝代：宋

祖意曾明萬事閑，誰云方外與人間。
卷衣江上秋來別，處處禪心朵朵山。
送進士萬知古
作者：釋智圓
朝代：宋

經明行修徒爾爲，一名屢點春官闈。
時之不利非戰罪，歸山且著老萊衣。
清時貧賤誠堪恥，侏儒太飽朔方饑。
男兒會有及親祿，安能泉石久低眉。
束書依舊西入闕，壯心潛與青雲期。
秋風嫋嫋孤魂斷，古道迢迢去馬遲。
驥稱其德不稱力，神駿唯應伯樂知。
送遇貞師歸四明山
作者：釋智圓
朝代：宋

吟餘江上別，一錫寄扁舟。
遠度浮殘照，千峰指舊遊。
疏鐘沈杳靄，羣木落高秋。
莫負重來約，禪心本自由。
遊石壁寺
作者：釋智圓
朝代：宋

寺幽稱絕境，荷策自登臨。
翠嶽千峰險，寒松一徑陰。
清香秋殿冷，疏磬古廊深。
靜立忘歸興，殘陽鳥忽吟。
遊開化寺
作者：釋智圓
朝代：宋

地絕纖塵萬籟清，當門幽致畫難成。
黛粧峰岫高低影，練卷波濤旦暮聲。
侵竹古廊秋蘚合，倚雲禪閣夜燈明。
上方別有幽棲處，樹石參差稱野情。
遊靈隱山
作者：釋智圓
朝代：宋

峭壁侵霄極，靈蹤不厭尋。
閑思曾有夢，歸隱豈無心。
絕壁煙霞罷，幽巖洞穴深。
那堪思慧理，殘日白猿吟。
遠山
作者：釋智圓
朝代：宋

堆青纔數點，杳杳幾千程。
幽檻葉初落，高空雨乍晴。
崔嵬微有狀，窈窕莫知名。
招隱誰長往，眠雲自動情。
文君眉易似，摩詰畫難成。
鳥去何曾到，泉流豈覺聲。
經秋彌冷淡，向晚更分明。
仁者由來好，閑觀意不輕。
邊將二首·其一
作者：釋智圓
朝代：宋

威聲飛數豈能過，號令雄師劍始磨。
雪攪長空馬殭立，偷營今夜度膠河。
邊將二首·其二
作者：釋智圓
朝代：宋

百戰依前勇氣成，窮邊深入耀精兵。
穹廬燒盡龍庭破，卻上燕然更勒銘。
酬仁上人望湖山見寄次韻
作者：釋智圓
朝代：宋

平波映危碧，清景異塵中。
雪霽寒侵郭，秋澄冷照空。
眠雲徒自樂，浮棹約誰同。
幽趣何人識，搜吟愧遠公。
酬正言上人
作者：釋智圓
朝代：宋

旅雁聲孤過舊林，相懷無處共論心。
眠雲未負他年約，看雪難忘盡日吟。
江上信稀寒浪闊，竹邊房掩夕陽深。
寂寥閑坐西窗下，空把餘情寄玉琴。
酬簡上人見寄
作者：釋智圓
朝代：宋

林間病臥懶逢迎，相識何人最愜情。
唯有簡公閑且僻，寂寥翻被俗流輕。
酷熱
作者：釋智圓
朝代：宋

酷熱如小人，到處苦相侵。
清風如君子，時來寬我心。
酷熱驅不去，清風留不住。
此情無以訴，吟傍陰陰樹。
鍊丹井
作者：釋智圓
朝代：宋

仙去遺蹤在，泠泠翠嶽邊。
泠光涵碧甃，暗脈洩寒泉。
月映冰壺淺，秋澄古鑑圓。
羽人居止近，閑汲灌芝田。
鑑
作者：釋智圓
朝代：宋

佳人磨拭頻，常恐塵埃侵。
皎皎夜月明，澄澄秋泉深。
徒分妍醜容，不鑒是非心。
閑居書事
作者：釋智圓
朝代：宋

淡然忘外事，林下自怡情。
室冷秋苔色，軒閑夜月明。
眠雲慚道薄，鉺藥覺身輕。
擬學鴟夷子，時時變姓名。
閑居示友人
作者：釋智圓
朝代：宋

冷淡誰知趣，閑房枕水湄。
秋窗開暮景，孤枕夢天涯。
道直時流笑，心清夜月知。
何當學支遁，共約買山期。
閑田
作者：釋智圓
朝代：宋

虞芮懷慚觀禮讓，閑田從此草長生。
而今雖是文王化，難遣貪夫兩不爭。
閑詠
作者：釋智圓
朝代：宋

造化無餘豈有私，如何庶物自參差。
羣烏不涅身長黑，雙鷺無愁頂亦絲。
巖桂翠濃深雪夜，井桐黄落暮秋時。
虛空世界都如幻，莫把閑心逐境思。
陋巷歌贈友生
作者：釋智圓
朝代：宋

噫顔子兮居陋巷，身雖羸兮道彌壯。
商受兮有皇都，位雖尊兮名獨二八。
朝恣瑤臺之樂兮，暮遭黄鉞之誅。
是知不義之富貴如浮雲兮，惟道德爲性命之要樞。
海濱有士兮慕顔子，心重朝聞兮輕夕死。
紛紛糖粃兮視雄豪，凜凜冰霜兮潔行止。
蓽門寂寞何瑣瑣，執卷忍饑終日坐。
楊雄免遭甄豐戮，朱建終罹辟陽禍。
射羣高墉會有時，於君無可無不可。
陳宮
作者：釋智圓
朝代：宋

龍盤虎踞景堪尋，王氣消亡信禍淫。
結綺臨春何處是，數聲啼鳥暮煙深。
雁
作者：釋智圓
朝代：宋

歲歲隨陽整羽翰，翱翔還見過雲端。
哀音斷續霜風緊，羣影參差夜月殘。
鵰鶚已逃榆塞險，煙波初下洞庭寬。
行人萬里思歸切，送目遙空寄信難。
雞
作者：釋智圓
朝代：宋

簷前棲息傍蒿叢，風雨司晨爾有功。
鸚鵡無能憑佞舌，侯門翻養金籠。
雨
作者：釋智圓
朝代：宋

潤物有深功，霏霏下半空。
寒聲清入竹，斜勢急因風。
苔片添秋碧，花枝損晚紅。
山人獨欹枕，靜聽草堂中。
雪西施
作者：釋智圓
朝代：宋

范蠡無西施，胡以破吳國。
吳王輕社稷，爲惑傾城色。
夫差強變弱，勾踐雌成雄。
豈惟陶朱策，實賴西施容。
西施語復賢，褒貶何昏蒙。
便說傾吳罪，都忘霸越功。
雲
作者：釋智圓
朝代：宋

冷照碧潭閑不極，靜當青漢影彌分。
卷舒終合爲霖雨，不向陽臺惑楚君。
題湖上僧房
作者：釋智圓
朝代：宋

深隱遠城郭，平湖景色閑。
苦吟終夜月，清夢徹寒山。
徑冷秋苔合，庭幽嶽鳥還。
紅塵趨競者，誰得扣松關。
題石壁山紹上人觀風亭
作者：釋智圓
朝代：宋

界江千萬山，石壁惟清幽。
中有忘機人，超然樂巖丘。
倉亭號觀風，嘉景自成收。
羣峰呈晚碧，長溪瀉寒流。
視聽足怡情，萬事安能求。
嘗言徂暑天，登時疑清秋。
雲容既冷淡，松韻還颼飀。
擾擾九衢塵，誰知高靜游。
題聰上人林亭
作者：釋智圓
朝代：宋

四面遠塵迹，吟過稱野情。
階閑秋菓落，池冷月華生。
倚竹蟬聲斷，開琴鶴夢驚。
卻來還有約，未可厭逢迎。
題靜慮院
作者：釋智圓
朝代：宋

下瞰諸峰頂，雲泉絕四鄰。
暫遊非俗客，深隱屬閑人。
石磴秋苔滑，蘿龕夜月新。
終期結幽侶，來此謝紅塵。
風
作者：釋智圓
朝代：宋

造化不可測，分明有所依。
冷和秋葉動，送客暮帆歸。
掃霧離遙嶽，飄香出靜扉。
西齋獨吟坐，蕭颯滿禪衣。
鷺鷥
作者：釋智圓
朝代：宋

煙雨葦森森，飛翔豈易尋。
印沙蹤自淺，傍水意還深。
頂撼絲難斷，翎飄雪未沈。
終宜鴛作侶，寧肯雜凡禽。
三友堂
作者：釋智愚
朝代：宋

清客蒼官會此君，歲寒不減舊精神。
有時品字論交態，各有丰標遠襲人。
三教合一面贊
作者：釋智愚
朝代：宋

龜證無功，會三歸一。
各有面子，不欲露出。
上四明守黄侍郎辭延福·其一
作者：釋智愚
朝代：宋

雨化仁陶德愈馨，如春物物自生成。
昔年秀水曾觀政，却與鄞江一樣清。
上四明守黄侍郎辭延福·其二
作者：釋智愚
朝代：宋

石牀久矣卧雲林，六十銀絲兩鬢侵。
海上浮杯心已息，掬溪容我竊棠陰。
上竺池院歸鷲峰菴
作者：釋智愚
朝代：宋

鷲嶺心旌動，池邊影漸疏。
一生無定力，七十尚移居。
細雨洒松塢，凉風挽竹輿。
白雲相望處，跼蹐自渠渠。
丹霞遇龐公贊
作者：釋智愚
朝代：宋

邂逅漉籬翁，言談耳又聾。
不知何處去，破帽裹西風。
以文長老請贊
作者：釋智愚
朝代：宋

天地不仁，出此妖怪。
有偷營劫寨之機，無喜捨慈悲之戒。
正脈將沉，法門凋瘵，如何嗣續松源派。
大奸難後越精神，駡人嘴毒如蜂蠆。
來知客慈峰之乳竇瞻禮明覺塔
作者：釋智愚
朝代：宋

湖邊問路入深雲，十載心香一炷焚。
不見隠之真隠處，曉風凌露葉初聞。
偈頌二十一首·其一七
作者：釋智愚
朝代：宋

年垂九十礙叢林，歷盡風霜歲月深。
妙藴豈能超佛祖，寸衷端可格天心。
偈頌二十一首·其一二
作者：釋智愚
朝代：宋

乾坤之內，宇宙之間，中有一寶，秘在形山。
偈頌二十一首·其一六
作者：釋智愚
朝代：宋

憂民恤物歛天威，坐斷乾坤肅四夷。
先放臘梅凝瑞雪，次教春色到瑶池。
偈頌二十一首·其一四
作者：釋智愚
朝代：宋

一人高高峯頂立，一人深深海底行。
不是與人難共住，大都緇素要分明。
偈頌二十一首·其七
作者：釋智愚
朝代：宋

諸人知處良遂知，良遂知處人不知。
因思積雨花狼藉，空寫愁膓說向誰。
偈頌二十一首·其三
作者：釋智愚
朝代：宋

吽㗶吒喇竭節，地轉天回難辨別。
不使松源省數錢，慣用衲僧鎖口訣。
同死不同生，特地成途轍，秋風影裏重羅列。
義斷情忘四十年，何時待得龜成鱉。
偈頌二十一首·其二
作者：釋智愚
朝代：宋

君勿愛清涼，清涼如火如沸湯。
君勿惡炎熱，炎熱如冰如積雪。
勿愛亦勿惡，未是逍遥處。
偈頌二十一首·其八
作者：釋智愚
朝代：宋

秋風吹曉露，秋雨送秋炎。
祖師門下客，無處不咨參。
前程忽撞著箇金口木舌漢。
偈頌二十五首·其一一
作者：釋智愚
朝代：宋

古佛過去亦久矣，不知何處應羣生。
紫金光聚人難覩，空裏惟聞仙樂鳴。
偈頌二十五首·其一九
作者：釋智愚
朝代：宋

春風如刀，春雨如膏。
衲僧門下，何用忉忉。
偈頌二十五首·其一五
作者：釋智愚
朝代：宋

聖人無己，靡所不己。
總塵剎無不是，差之毫釐失千里。
仙仗飄颻去不還，從教六合清風起。
偈頌二十五首·其九
作者：釋智愚
朝代：宋

流虹七載夤緣盡，又向天寧理倩窠。
脫得馿胎入馬腹，皮毛輕重不爭多。
偈頌二十五首·其二〇
作者：釋智愚
朝代：宋

杜宇不如歸，竹雞泥滑滑。
深山巖崖中，誰道無佛法。
有佛法，衲僧只有三隻襪。
偈頌二十五首·其二二
作者：釋智愚
朝代：宋

說如建瓴，坐如山嶽。
就下平高，咬牙爆爆。
偈頌二十五首·其二五
作者：釋智愚
朝代：宋

斂影窮原懶出扃，曉雲如送又如迎。
因思執手經行處，幾聽沙泉遶磵鳴。
偈頌二十五首·其五
作者：釋智愚
朝代：宋

天晴蓋却屋，乘時刈却禾。
輸納皇租了，鼓腹唱謳歌。
偈頌二十五首·其四
作者：釋智愚
朝代：宋

金風吹落葉，玉露滴清秋。
尀耐寒山子，無言笑點頭。
既能明似鏡，何用曲如鈎。
偈頌二十四首·其一一
作者：釋智愚
朝代：宋

去時曉露消袢暑，歸日秋聲滿夕陽。
恩渥重重何以報，望無雲處祝天長。
偈頌二十四首·其一二
作者：釋智愚
朝代：宋

一年又一年，循環數不足。
本分面上人，猶如隔羅縠。
惟有南極老人，扣天鼓三下，望北關而祝，願我王萬福。
偈頌二十四首·其三
作者：釋智愚
朝代：宋

雞足峯前，黄梅渡口，逗到冷泉幾掣肘。
若謂凌霄非正傳，畢竟衣法屬誰手。
野犴鳴，獅子吼，虛空昨夜翻筋斗。
偈頌二十四首·其九
作者：釋智愚
朝代：宋

舊去新來懶送迎，巖間塚下見枯形。
忍成殘臘半宵夢，坐對寒檠兩歲燈。
偈頌二十四首·其六
作者：釋智愚
朝代：宋

一人要貧貧不得，一人要富富不得。
要知貧富不相當，且請各歸本位立。
偈頌十七首·其一
作者：釋智愚
朝代：宋

懷州牛喫禾，益州馬腹脹。
天下覓醫人，灸豬左膊上。
偈頌十七首·其一〇
作者：釋智愚
朝代：宋

道人猛利難親近，漾笠中流驗作家。
憶昔高人何處去，夜深和月過平沙。
偈頌十七首·其一一
作者：釋智愚
朝代：宋

或隠或顯，有虧有盈。
爲天上無私之鑑，實人間照夜之燈。
尋常多是論三五，惟有今宵分外明。
偈頌十七首·其一三
作者：釋智愚
朝代：宋

丁寧損君德，無言真有功。
任從滄海變，終不爲君通。
偈頌十七首·其一二
作者：釋智愚
朝代：宋

船上無散工，駕御有方所。
打篙底打篙，摇櫓底摇櫓。
觸浪迎風天地寬，去來不礙東西浦。
偈頌十七首·其一五
作者：釋智愚
朝代：宋

城東聖母坐蓮臺，大地衆生正眼開。
與佛同生嫌見佛，一身難作二如來。
偈頌十七首·其三
作者：釋智愚
朝代：宋

盡信書不如無書，識得箇字不如忘却箇字。
九經諸子徒爾藻飾，一大藏教盡是藥方。
分明對物收稅，何用商量，一葉扁舟載大唐。
偈頌十七首·其九
作者：釋智愚
朝代：宋

羣陰剝盡一陽生，又見東山水上行。
冷笑雲門多口老，却來日午打三更。
偈頌十七首·其二
作者：釋智愚
朝代：宋

吒吒呀呀如獅子兒，我者裏也須勘你。
勃勃窣窣似探竿影草，我者裏也須疑你。
雖然菽麥不分，爭奈鹽落醤裏。
偈頌十七首·其五
作者：釋智愚
朝代：宋

七步周行猶彷彿，指天指地不分明。
是非既落傍人耳，洗到馿年也不清。
偈頌十七首·其八
作者：釋智愚
朝代：宋

有意待不來，無心忽會面。
頂髮垂絲，眼光如電。
說盡湖海風波，論量柴米貴賤。
更有一處少人知，也是重安眼上眉。
偈頌十七首·其六
作者：釋智愚
朝代：宋

渡江風倚蘆梢碧，夜深金殿人相憶。
此土西天賣不行，千古萬古成狼藉。
當良月蓂敷五葉之辰，孰謂韜其光，晦其跡。
熏爐茗椀想遺音，分明對面不相識。
偈頌十三首·其一
作者：釋智愚
朝代：宋

不勞彈指，豈涉思惟。
現成門戶，到者方知。
偈頌十三首·其一一
作者：釋智愚
朝代：宋

遠之莫及故曰短，蹤之不即故曰蓬。
波波浪浪，西西東東。
直鈎已掛雙峨碧，一橈香散蘆花風。
偈頌十三首·其一三
作者：釋智愚
朝代：宋

日日日東上，日日日西沉。
無爲無事者，子細好推尋。
偈頌十三首·其七
作者：釋智愚
朝代：宋

華亭滿船猶不足，南泉驟步蹈不著。
自餘眼底紛紛，總道見月忘指。
偈頌十三首·其九
作者：釋智愚
朝代：宋

溈山若無後語，儘自包裹得去。
其奈用處太過，以致栓索俱露。
偈頌十三首·其二
作者：釋智愚
朝代：宋

居必擇鄰，鑑非止水。
明暗相凌，言猶在耳。
偈頌十三首·其五
作者：釋智愚
朝代：宋

凈瓶裏澡洗，古檮下修身。
彼此寸長尺短，何妨忝爲切鄰。
相見又無事，不來還憶君。
杜鵑啼斷月如晝，不似尋常空過春。
偈頌十三首·其八
作者：釋智愚
朝代：宋

葱嶺不見宋雲，全身豈在熊耳。
石火電光殊莫擬，雙檮堂上再相逢。
究竟何曾缺兩齒，雪際傳心，篩灰厭鬼，後代兒孫誰來。
你粗羹淡飯當殷勤，四海香風從此起。
偈頌十三首·其六
作者：釋智愚
朝代：宋

老和尚死去二十五年，有誰撐門拄戶。
雖與松源同日行，不會松源三轉語。
父子背馳，面不相覩，直至如今成莽鹵。
露冷風高秋意深，久矣無心薦藜黍。
傅禪人空谷
作者：釋智愚
朝代：宋

洞然非洞亦非盤，箇裏有神誰解看。
未啟口前先應諾，聽時莫被耳根謾。
僧之金陵
作者：釋智愚
朝代：宋

良宵桂月耿中庭，蛩在青莎葉底鳴。
別我寸心如寸鐵，不知南國幾多程。
僧歸越
作者：釋智愚
朝代：宋

露激風摶岸草秋，攬衣何處上蘭舟。
無方始是知方者，莫效支師泥沃洲。
僧禮補陀
作者：釋智愚
朝代：宋

孤蹤抹過海門東，吳越溪山幾萬重。
一拜起來還一拜，不知何處見圓通。
僧遊台鴈
作者：釋智愚
朝代：宋

音旨雙消不可聞，捲衣南去與誰論。
龍湫水澀石橋滑，得路應敲尊者門。
元藏主遊方
作者：釋智愚
朝代：宋

駡詈瞿曇說脫空，年來分外惡情悰。
吳山越水相逢著，放出蟭螟咬大蟲。
冬夜示俊侍者
作者：釋智愚
朝代：宋

守得烏薪暖氣回，夜深寒重易成灰。
因思百丈重挑撥，轉使溈山眼不開。
冷泉送文禪者之天台
作者：釋智愚
朝代：宋

惠理呼猿日，葛仙成道時。
地勝人難到，去來誰得知。
凈覃藏主請贊
作者：釋智愚
朝代：宋

容易肯人，難與共語。
竹篦頭惜之如金，禪牀角委之如土。
浄覃知藏善知機，電光影裏分賓主。
出山古像贊
作者：釋智愚
朝代：宋

金鐘夜擊九重城，六載歸來改瘦形。
待得衆生心眼活，雪山依舊碧崚嶒。
剃剪林榮
作者：釋智愚
朝代：宋

衆技爾爲得，養生何所親。
篋中三寸鐵，雲外一閑身。
黑白已無幾，修治轉失真。
畏寒宜少伐，未愧舀溪人。
劍池
作者：釋智愚
朝代：宋

石壁千尋勢嶮巇，下臨寒玉浸蟾輝。
古今多少凭闌者，親見干將到底稀。
動靜雙照
作者：釋智愚
朝代：宋

舉息冥方所，徒稱宋地僧。
百年應自擲，一飯若爲憑。
風暖鬭山鵲，烟消露石稜。
分甘雲水共，終日任騰騰。
北山庵居
作者：釋智愚
朝代：宋

祖擔終難荷，巖棲儘可攀。
愛閑嫌日短，遇興不知還。
谷嘯風搏虎，窗明月啟關。
餘生無異念，贏得放疏頑。
千人座
作者：釋智愚
朝代：宋

蒼厓險處坦然平，萬指曾來此聽經。
若謂生公消息遠，一聲啼鳥共誰聽。
南嶽修首座贊
作者：釋智愚
朝代：宋

雲霧充饑腹，烟霞補破衣。
祝融峯頂寺，幾度對斜暉。
厲道人字弗云
作者：釋智愚
朝代：宋

身墮虛空如夢覺，萬機截斷任天真。
單單留得孃生口，箇事如何說向人。
古梅
作者：釋智愚
朝代：宋

千年苔樹不成春，誰信幽香似玉魂。
霽雪滿林無月曬，點燈吹角做黄昏。
可禪人歸江心
作者：釋智愚
朝代：宋

每思槌拂恨難酬，孤嶼尋歸月正秋。
堂上若呈圓相去，廼師應錯罵雙檮。
君子有所思
作者：釋智愚
朝代：宋

孤舟十萬里，委命在危流。
五葉芬芳後，神州法已秋。
吳王闔廬墓
作者：釋智愚
朝代：宋

海湧通幽一徑深，怪來時作老龍吟。
闔閭覿面無回迹，休向空山斷處尋。
和秉彜李君五偈·其一
作者：釋智愚
朝代：宋

深夜何人立少林，見成公案不須尋。
堆山積嶽難消遣，相對頑然鐵作心。
和秉彜李君五偈·其三
作者：釋智愚
朝代：宋

千鈞之重一毫輕，好向聊將尉客情。
縱擬怪松爲玉樹，月高依舊可憐生。
和秉彜李君五偈·其二
作者：釋智愚
朝代：宋

呈瑞喧傳是有年，眼前分曉被人謾。
自家冷暖知來處，老骨從前不怕寒。
和秉彜李君五偈·其五
作者：釋智愚
朝代：宋

爐邊呵凍得能多，端石無辜日夜磨。
却把悼詞爲雪咏，詩魔難敵勝修羅。
和秉彜李君五偈·其四
作者：釋智愚
朝代：宋

曉聽君臣慶賀時，六街如晝不曾迷。
普賢境界應垂問，手詔來時見紫泥。
問話行者智仁炷香請語以此贈之景定癸亥至節虛堂老僧書于雪竇西菴送日本南浦知客
作者：釋智愚
朝代：宋

敲磕門庭細揣磨，路頭盡處再經過。
明明說與虛堂叟，東海兒孫日轉多。
善慧大士贊
作者：釋智愚
朝代：宋

萬派同源，三教一舌。
咄者尊慈，弄巧成拙。
善應無方
作者：釋智愚
朝代：宋

兩脚蹣跚林葉稀，去來初不涉離微。
靈機未轉已先照，蹤跡擬從何處歸。
回鴈峰晚望
作者：釋智愚
朝代：宋

孤筇影落清湘外，看盡歸雲歛復翔。
身世悠悠心自許，幾回到此立斜陽。
圓書記之錢唐
作者：釋智愚
朝代：宋

誰管鮎魚上竹竿，拚身捱得髑髏乾。
者回歸去西湖上，犢草鷗波不亂看。
圓相贊
作者：釋智愚
朝代：宋

黑月則隠，白月則現。
狐魅衆生，乞無再面。
墨戲屠生善老融牛
作者：釋智愚
朝代：宋

草木傳真筆力高，戴嵩牛在一秋毫。
此行莫擬天台去，忍作孤僧過石橋。
墨竹
作者：釋智愚
朝代：宋

毫端不及處，精神殊可掬。
靡靡聽談玄，六月添重服。
壬戌登雪竇·妙高
作者：釋智愚
朝代：宋

松枯石老凍雲垂，到此虛空漸覺低。
脚力盡時清興遠，與誰携手上天梯。
壬戌登雪竇·錦鏡
作者：釋智愚
朝代：宋

池面溶溶水照空，春風花影落青銅。
倚欄擬作機頭看，已墮阿師圈中。
壬戌登雪竇·飛雪
作者：釋智愚
朝代：宋

黑風衮衮六花輕，天列陰崖勢欲傾。
到此只知膚粟冷，夜深誰聽瀑泉聲。
大功不宰
作者：釋智愚
朝代：宋

碧玉溪頭黄葉村，不聞花鳥到籬門。
憨眠似覺底時節，山月半規新吐痕。
大義庵主
作者：釋智愚
朝代：宋

山根旋縛尖頭屋，溪上新開數畝田。
老矣不能重展手，倚筇凝目送寒烟。
天竺玉論師赴覺海
作者：釋智愚
朝代：宋

妙旨惟從句外求，白雲先見室中籌。
海山深處多麟鳳，此去橫經一網收。
天竺送僧之昌邑
作者：釋智愚
朝代：宋

肅然凝目引秋光，帆過東溟白鳥行。
不即不離雖自肯，海山誰爲說經王。
天龍恭敬贊
作者：釋智愚
朝代：宋

雲散千峯曉，神龍應念來。
補陀巖上士，心識幾時灰。
太白興禪師贊
作者：釋智愚
朝代：宋

泯跡深藏一塢雲，仙官何事苦相親。
修行不是無靈驗，懶作關門閑戶人。
孤山
作者：釋智愚
朝代：宋

黯黯青青一望中，迥然不與衆峯同。
白雲散盡江天曉，想見人間無路通。
安座主更衣
作者：釋智愚
朝代：宋

良遂曾敲麻谷門，不相漫處主賓分。
子來親見虛堂叟，兩耳垂肩坐白雲。
宏智禪師贊
作者：釋智愚
朝代：宋

金鳳初鳴，玉人啟戶。
露冷風高，子歸就父。
宗庵主贊
作者：釋智愚
朝代：宋

袈裟裹草鞋，赤脚桐城走。
只者破生涯，抵死揚家醜。
宣知客歸江心
作者：釋智愚
朝代：宋

風帽雲巾歷所期，問津何似到家時。
曲闌半倚垂楊外，潮落潮生祇自知。
寄婺守趙玉堂
作者：釋智愚
朝代：宋

儒釋同科到者稀，道融冰雪鑑精微。
和平堂上公餘坐，靜看寒雲片片歸。
寄寂照庵主
作者：釋智愚
朝代：宋

遠引高蹤繼覆盆，一龕枯寂是前身。
秀峯影裏閑揩眼，見盡深雲未到人。
寄崇福源長老
作者：釋智愚
朝代：宋

一髮千鈞適此時，風前無語皺雙眉。
松源正脈將枯竭，濬發靈源復是誰。
寄慈峰故人
作者：釋智愚
朝代：宋

湖面春歸物理明，水花無數點青萍。
因行若訪和庵主，未必孤蹤在二靈。
寄星婺適莊居士
作者：釋智愚
朝代：宋

稽首毗耶金粟身，靜中多見閙中人。
却將不二門頭事，時與虛空細講論。
寄晦巖佛光法師
作者：釋智愚
朝代：宋

對文箋釋通人到，破句分科作者難。
不見澧陽焚鈔者，棒頭拈出尚寒酸。
寄東湖溥侍者
作者：釋智愚
朝代：宋

聲前未舉已先知，曾用輸機陷國師。
險處與誰分勝負，蘋花汀草暗相宜。
寄節維那
作者：釋智愚
朝代：宋

幾度忘言話克賓，叢林音響許誰聞。
海山秋夜對孤月，應記北高峯頂雲。
寄道彬侍者
作者：釋智愚
朝代：宋

勃窣家風一任真，述朱終是不成文。
何如竹榻吟清夜，月到花梢有幾分。
寄都省羅太尉
作者：釋智愚
朝代：宋

海涵山育氣如春，內相聲華中外聞。
綱紀禁庭天寵密，金璫長染御爐熏。
寄集慶開山
作者：釋智愚
朝代：宋

如意來尸釋梵宮，雨花狼藉濕春風。
自慚老矣無靈骨，日在深雲聽講鐘。
寄雪竇性首座
作者：釋智愚
朝代：宋

祝融峯下燒紅葉，應夢山中看白雲。
足跡未教容易見，誰知天外有人聞。
寄雪竇足首座
作者：釋智愚
朝代：宋

光芒曾不著纖埃，拂拭磨礱心已灰。
秋夜不禁猿嘯月，與誰同上妙高臺。
密庵和尚贊
作者：釋智愚
朝代：宋

行脚不到大徹堂前，剛要凌滅應庵門戶。
指柳駡楊，吹沙嗅土，却笑謝郎眉忒豎。
欲識中峯箇裏人，無尾大蟲不是虎。
寒山拾得贊
作者：釋智愚
朝代：宋

五峯石上，雙澗松邊。
是者伎倆，莫駡豐干。
寒山拾得贊·其一
作者：釋智愚
朝代：宋

爨下偷僧飯，崖根抱虎眠。
懶吟長短句，來把梵書看。
真箇看，牛皮也須穿。
實禪者歸省
作者：釋智愚
朝代：宋

靈山禪起未溫席，却問潮陽過海船。
咨省壽堂春日靜，究心應記白雲邊。
對雪
作者：釋智愚
朝代：宋

郊郊寒翠濕癡雲，暗剪水花巧著春。
多話風前初重竹，可思深夜立庭人。
小吳軒
作者：釋智愚
朝代：宋

結茅初不爲孤峯，祇愛登臨眼底空。
風淡雲收見天末，始知吳在一毫中。
就明書懷
作者：釋智愚
朝代：宋

流菜非深隠，那堪復故山。
未能忘影跡，終是礙人間。
白髮吟邊短，清燈話裏閑。
江湖有新夢，何日出松關。
山行示思穆侍者
作者：釋智愚
朝代：宋

春水綠浮影，山光瀉入懷。
因思善牧者，隨分納些些。
岳林古渡
作者：釋智愚
朝代：宋

契翁來作濟人舟，兩岸青山浸碧流。
舞棹舷歌不到處，知心惟有老巖頭。
崖泉應虛室
作者：釋智愚
朝代：宋

天籟發中靜，峰高遠出雲。
有來非眼聽，無處足心聞。
蒲冷禪衣弊，窗虛月影分。
大功終不宰，縱爾自云云。
布袋和尚贊·其一
作者：釋智愚
朝代：宋

一肩駝不起，兩脚走如飛。
業風交輥笑嘻嘻，問渠是誰渠不知。
布袋和尚贊·其二
作者：釋智愚
朝代：宋

夢裡昇兜率，閻浮待下生。
不須呈懵袋，亞毒已流行。
布袋回頭笑髑髏贊
作者：釋智愚
朝代：宋

咄者髑髏，荒草堆頭。
歛眉一笑，萬壑雲收。
常牧溪猿圖
作者：釋智愚
朝代：宋

霜墮羣林空，一嘯千巖靜。
耿耿殊有情，勞生發深省。
抱子攀危條，清興在高遠。
一點鍾愛心，業風吹不斷。
廢寺
作者：釋智愚
朝代：宋

入眼荒蓁古殿秋，歲華遷謝沒人修。
夜深靜聽風甌語，似罵檀那不點頭。
彌藏主歸潮陽
作者：釋智愚
朝代：宋

穆穆叢林見老成，江湖約我復同盟。
鰐鄉未話腥風起，春雪初消好問程。
彌陀古像贊
作者：釋智愚
朝代：宋

有願度生，垂手接引。
含生不來，物無可愍。
徒弟宗璞建施水菴請贊
作者：釋智愚
朝代：宋

等是垂慈，初無門戶。
璞玉既分兮可觀，梵儀頓舉兮難覩。
凌霄峯頂看雲人，普化堂中第一祖。
得頤
作者：釋智愚
朝代：宋

地窄天寬古所聞，誅茅分得半谿雲。
有時夢覺蘿窗底，懶聽前峯鹿叫羣。
德信西上
作者：釋智愚
朝代：宋

出門溪葉亂紛紛，欲去重尋舊主人。
碓下莫辭腰石冷，古菱花綻不干春。
德惟侍者巡禮
作者：釋智愚
朝代：宋

巖桂初飄好問津，軟風輕結露華新。
諸方不用多招手，自有尋香逐臭人。
心侍者歸省
作者：釋智愚
朝代：宋

露葉蕭蕭月滿庭，秋來多夢老人星。
海山印渚知吾處，終不深雲獨掩扃。
恭欽二禪人之長庚
作者：釋智愚
朝代：宋

難兄難弟未全知，毒種從來眼戴眉。
若到鄞江有雲處，九峯寒碧鎖清池。
惟侍者號曲江
作者：釋智愚
朝代：宋

源脈滔滔古岸頭，往來終是礙行舟。
無風激起千尋浪，到海方知是逆流。
愷藏主號庾嶺
作者：釋智愚
朝代：宋

南宗北祖爭衣處，雨洗風磨石尚新。
靈跡豈知千載後，叢林猶有昔時人。
慈明圓和尚贊
作者：釋智愚
朝代：宋

去見神鼎諲，絕叫屋梁倒。
不得脫手法，打折你馿腰。
慧禪人之萬年
作者：釋智愚
朝代：宋

鼠入錢筒伎已窮，十年蹤跡眼頭空。
如今又問平田路，山舍半吹黄葉風。
慶藏主之南屏
作者：釋智愚
朝代：宋

曾向殊方典竺墳，叢林有志張吾軍。
天寒歲晚重尋舊，莫負青鞋蹈凍雲。
憨憨泉
作者：釋智愚
朝代：宋

憨泉一掬清無底，暗與曹源正脤通。
陸羽若教知此味，定應天下水無功。
懶瓚和尚贊
作者：釋智愚
朝代：宋

枕石苔生，崖藤影綠。
天書促行，芋子未熟。
懶瓚和尚贊
作者：釋智愚
朝代：宋

石林冰冷，糞火芋香。
深撥淺得，滋味最長。
拾得磨墨過筆贊
作者：釋智愚
朝代：宋

頭戴樺皮冠，脚穿破木履。
有磨墨過筆之功，無二千酬瀉瓶之水。
捉敗了也，國清寺裡偷佛飯，元來是你。
支遁和尚歸休圖贊
作者：釋智愚
朝代：宋

忍寒騎瘦馬，雙眼碧於秋。
寄語王公道，無錢買沃洲。
放拄杖睡贊
作者：釋智愚
朝代：宋

能所頓忘，佯佯瞌睡。
一息不來，百川鼎沸。
政黄牛贊
作者：釋智愚
朝代：宋

朝看白雲去，暮騎黄犢歸。
山窮橋斷處，鷺鷥那得知。
政黄牛贊
作者：釋智愚
朝代：宋

犢角銅瓶掛曉烟，谿山多是往來篇。
不知底事吟情險，吹落秋風白鳥邊。
文禪人臨哀北堂
作者：釋智愚
朝代：宋

捲衣東去淚沾巾，蘭谷風香二月春。
天地豁空舒笑眼，不知誰是報親人。
斷橋
作者：釋智愚
朝代：宋

瞎馿一蹈兩頭空，便與尋常路不同。
寸步却成千里隔，紛紛多在半途中。
方廣寺
作者：釋智愚
朝代：宋

雲中玉磬無時響，木末金燈永夜明。
勝地正緣人罕到，古今門戶未嘗扃。
日本源侍者游台鴈
作者：釋智愚
朝代：宋

師道嚴明善應酬，石橋過了問龍湫。
一花一草人皆見，是子知機獨點頭。
日本照禪者欲得數字徑以述懷贈之
作者：釋智愚
朝代：宋

世路多巇嶮，無思不研窮。
平生見諸老，今日自成翁。
認字眼猶綻，過譚耳尚聾。
任天行直道，休問馬牛風。
昌老號竹谿
作者：釋智愚
朝代：宋

疏疏綠影釀寒清，高節虛心久得名。
不見月明流水處，好風時引鳳雛聲。
明知客江心訪竺峰
作者：釋智愚
朝代：宋

歷盡風霜貌不枯，髑髏前下死工夫。
檮林句子千鈞重，江上歸來記得無。
春日對鏡
作者：釋智愚
朝代：宋

不住復新新，來從幻裡真。
舊髯皆變白，老眼尚精神。
世事終難鑑，菱花亦有塵。
東風原上草，不覺又生春。
普化和尚贊
作者：釋智愚
朝代：宋

呈真嚇殺盤山，對衆侮慢臨際。
靜處畏影逃形，閙裏掀天撲地。
鎮州城外活埋，至今雞驚犬吠。
曾禪人唯之
作者：釋智愚
朝代：宋

當頭一諾未爲親，大道難將語默分。
不聽晚風江上笛，一聲吹破碧天雲。
朝陽對月贊
作者：釋智愚
朝代：宋

寒暑不到處，山窮石自枯。
涕零知骨冷，隨分著工夫。
一卷無題目，持來傍石根。
眼昏嫌字小，華梵恐難分。
本禪人爛柴
作者：釋智愚
朝代：宋

祇爲到頭乾不盡，縱饒見火亦難吹。
年來歲往消磨去，不許春風管带伊。
李翱參藥山圖贊
作者：釋智愚
朝代：宋

黑豆數無窮，青松蓋不盡。
癯然老比丘，即此吾無隠。
更提雲水曲周遮，添得傍人眼裏花。
村樂圖
作者：釋智愚
朝代：宋

一年田地熟，賦外樂天真。
便不打鼓笛，也是太平人。
松源和尚贊
作者：釋智愚
朝代：宋

水庵室裏爭鋒，一掌打得耳聾。
從茲喚鐘作甕，滅却楊岐正宗。
自謂水菴可入，却言不識中峯。
栽松道者贊
作者：釋智愚
朝代：宋

鬰鬰冰壑姿，株株手親植。
欲知來去蹤，雙峯聳寒碧。
梁楷忘機圖
作者：釋智愚
朝代：宋

尋常忘物我，渾不涉希夷。
夢落秋壇冷，從教斗柄移。
棘林
作者：釋智愚
朝代：宋

海鳳飛來不敢棲，舊條新刺利如錐。
茫茫出得出不得，只許拚身到者知。
棘林和尚遺書至
作者：釋智愚
朝代：宋

因記七峯來玉几，去年花月下雲坳。
未周一歲背盟我，剔盡春燈眼不交。
楊岐會和尚贊
作者：釋智愚
朝代：宋

灰頭土面，弄假像真。
三脚馿子，獨角麒麟。
楫禪人之太白
作者：釋智愚
朝代：宋

明明不可銘，斷續復誰聽。
海上有癡絕，山中無白丁。
天風生寂籟，霜月下寒汀。
子去忘幽討，重巖猶未扃。
次白雲端和尚韻禮楊岐會禪師塔
作者：釋智愚
朝代：宋

來拜東山祖，峯高日未央。
遐瞻心已足，右繞興何長。
啼鳥驚人去，飛花過水香。
西河牙爪在，曾不媿汾陽。
正禪者歸菴
作者：釋智愚
朝代：宋

方廣靈蹤爲絕槩，到者紛紛殊不會。
亂雲深處著禪菴，狐猿啼在蘿窗外。
此軒
作者：釋智愚
朝代：宋

一梁對一柱，綽綽自橫陳。
誰擬復誰即，溫然無故新。
水仙
作者：釋智愚
朝代：宋

芳心塵外潔，道韻雪中香。
自是神仙骨，何勞更洗粧。
水石贊
作者：釋智愚
朝代：宋

非水石可憑，非音聲所及。
花笑鳥啼，圓通證入。
求貓子
作者：釋智愚
朝代：宋

堂上新生虎面狸，千金許我不應移。
家寒故是無偷鼠，要見翻身上樹時。
沔禪人之鴈蕩
作者：釋智愚
朝代：宋

風高木落鴈山秋，鞭起無依穴鼻牛。
村草步頭攔不住，大方隨處有良疇。
法光藏主之南徐
作者：釋智愚
朝代：宋

三呼檮下愧靈襟，湖海叢林已遍尋。
忘却飛猿舊時路，到頭曾不厭初心。
泳侍者不受育王藏主
作者：釋智愚
朝代：宋

劫空田地自由身，眼綻無心典竺墳。
探討正音誰可擬，調高終是遏行雲。
浄名居士贊
作者：釋智愚
朝代：宋

一默雷轟，是非頓起。
示疾毗耶，大蟲無齒。
浄覃藏主遊方
作者：釋智愚
朝代：宋

叢林荒落水雲寒，風味辛酸話轉難。
隠隠一枝天外去，不知何地擇人安。
浄髮吳生
作者：釋智愚
朝代：宋

適意多雲水，尋幽訪所知。
曾於竺峰下，會見寶溪時。
巧理數莖髮，清分兩點眉。
忽忘心手處，何謂不如斯。
浙江潮圖
作者：釋智愚
朝代：宋

怒勢自驚殊莫擬，靜心人見骨毛寒。
平生一對風波眼，今日晴窗不忍看。
海首座號怒濤
作者：釋智愚
朝代：宋

憂國憂民日夜驚，攧天攧地作雷鳴。
子胥此去休煩惱，百谷來朝一樣清。
淵禪人之乳峰
作者：釋智愚
朝代：宋

淵默雷聲善發機，鈍根難下頂門椎。
青霜黄葉壓窮野，急急歸來見隠之。
清禪者游方
作者：釋智愚
朝代：宋

金風露浥菊花秋，杞棘當途何處游。
衡岳康廬相撞著，恐伊未是汝同流。
渡蘆贊
作者：釋智愚
朝代：宋

江空蘆葉冷，風靜衲衣輕。
不得梁天子，無人知姓名。
準侍者歸省
作者：釋智愚
朝代：宋

山空木落岸雲輕，吹面霜風有幾程。
明月脩江歸夢急，入門先祝老人星。
溥禪人歸疏山
作者：釋智愚
朝代：宋

故山臨汝夢秋江，况是蛩吟月到窗。
不住京華南蕩寺，法身歸去問枯樁。
溥禪者西還
作者：釋智愚
朝代：宋

梅影稀疏蘭葉香，吳中水草越中行。
荒田觸目無人揀，款款歸來带月耕。
漁父
作者：釋智愚
朝代：宋

菰蒲葉冷暮天低，斷岸舟橫水四圍。
祇有一竿湘楚竹，未嘗容易下漁磯。
演僧史錢月林
作者：釋智愚
朝代：宋

濬發靈機口角邊，斷崖飛瀑逼人寒。
若言列祖有傳受，迦葉無因倒剎竿。
潭老號古淵
作者：釋智愚
朝代：宋

蛟龍窟宅初無底，神禹難窮淺與深。
好把凝流消息子，沛然爲雨活叢林。
無補侍者請贊
作者：釋智愚
朝代：宋

計較拙於鳩，軒昂老而虎。
聞必意消，見者難覩，到頭不識賓中主。
黑漆竹篦劈面揮，師資誰謂無裨補。
無補侍者遊方
作者：釋智愚
朝代：宋

索索青鞋蹈曉霜，逢人屈指問諸方。
有無探討歸來日，糞火堆邊話短長。
牀屏怪松
作者：釋智愚
朝代：宋

蛟幹虬枝巧作蟠，鱗鱗鬣鬣自生寒。
卧間不致爲妖去，只就濤聲起處看。
牧童
作者：釋智愚
朝代：宋

烟暖谿頭草正肥，儘教牛飽卧晴曦。
捲桐又入深深塢，吹盡春風不自知。
物我兩忘
作者：釋智愚
朝代：宋

居常多不器，情謂盡方知。
有眼挂空壁，無心合祖師。
衲穿隨手補，客至下階遲。
或問虛堂叟，慇懃說向伊。
獨舫軒
作者：釋智愚
朝代：宋

踪跡渾如漾綠漪，畫橈曾不近漁磯。
有時夢落秋江去，短笛橫吹載月歸。
玄黄不真
作者：釋智愚
朝代：宋

萬物自全璧，蒙莊安可齊。
月高松影細，風急鴈行低。
誰把丹青入，難將竹帛題。
寒山應笑我，携手隔雲泥。
珙侍者之沔
作者：釋智愚
朝代：宋

漢江漠漠向東流，摝蜆撈鰕休未休。
蒲葉半凋秋著岸，子歸無口笑巖頭。
珪禪者號石翁
作者：釋智愚
朝代：宋

逃空劫外已蒼然，翫水觀山得幾年。
聞說聽經曾肯首，老來無力補青天。
琳禪人歸豫章
作者：釋智愚
朝代：宋

慎將窺管鑑靈知，用在亡羊愧在斯。
莫謂西山好消息，須知江海有名緇。
璟和尚號石庵
作者：釋智愚
朝代：宋

空巖爲屋薜蘿門，天巧渾無斧鑿痕。
花鳥不來雲自合，豎拳消息與誰論。
生公講臺
作者：釋智愚
朝代：宋

鱗皴瘦石籠寒蘚，千石遺蹤意轉新。
縱使天花來墮席，何如緘口過殘春。
登祝融峰
作者：釋智愚
朝代：宋

南嶽諸峯七十二，惟有祝融峯最高。
九千七百三十丈，下視寰海如秋豪。
岷峨華頂遠俯伏，九華五老來相朝。
上封老僧日無事，興來以手摩雲霄。
白糍寄夢匈
作者：釋智愚
朝代：宋

黄秫爛舂如切玉，醉人風味忍沾唇。
火爐頭話煩君舉，莫作粘牙綴齒人。
白雲端和尚贊
作者：釋智愚
朝代：宋

接納少機關，勘驗無眼目。
時時膈氣築，只要煨蘆菔。
瞿居士號無知
作者：釋智愚
朝代：宋

過緣觸境總茫然，地闊天寬著那邊。
一點既明超物表，不知將底鑑偏圓。
碧照軒
作者：釋智愚
朝代：宋

剪木依山巧鑿池，已知寫影到人稀。
一奩寒玉坐來久，但見雙雙白鳥飛。
示內記藻侍者
作者：釋智愚
朝代：宋

當年濟北辭黄檗，索火之機屈未伸。
今日子孫開活眼，老南元是讀書人。
示惠靈爲僧
作者：釋智愚
朝代：宋

惠性何如見性通，要教靈驗顯吾宗。
乘時颺下墜腰石，笑捧衣盂繼祖風。
示日本智光禪人
作者：釋智愚
朝代：宋

隠隠孤帆絕海來，虛空消殞鐵山摧。
大唐國裏無知識，己眼當從何處開。
示明禪者
作者：釋智愚
朝代：宋

面壁風規久寂寥，兒孫旋旋立新條。
不知斷臂緣何事，血灑空庭雪未消。
示祖躬禪人
作者：釋智愚
朝代：宋

祖意明明在爾躬，視之不見用無窮。
擬心更欲重提掇，一片驚秋葉墮空。
神光參達磨贊
作者：釋智愚
朝代：宋

石禪寒到骨，松雪照清眸。
此道如山重，難將一臂酬。
禮大梅常禪師塔
作者：釋智愚
朝代：宋

鼯鼠聲中，顛來倒去。
馬頷馿腮，不須解註。
禮明招謙禪師塔
作者：釋智愚
朝代：宋

藤深蔓短塔纍纍，以眼名龍恐是伊。
放下泥盤叉手笑，阿師曾誤矮闍梨。
禮明教大師塔
作者：釋智愚
朝代：宋

道樹將摧皇祐間，力扶危處幾多難。
因思今日安然者，忍數空庭竹幾竿。
禮牧護和尚定身塔
作者：釋智愚
朝代：宋

牧牧純來歲月多，至今殻漏未消磨。
莫嫌截斷蘇溪水，尚有禪巖掛綠蘿。
禮石霜千僧塚塔
作者：釋智愚
朝代：宋

萬指恬然一路歸，髑髏對對眼如眉。
須知一色明邊外，生死如何搆得伊。
禮石霜慈明大師塔
作者：釋智愚
朝代：宋

水繞山圍獅子窟，赫赫金毛從此出。
野犴既死狐兔悲，天下叢林閙聒聒。
我來不敢重步行，森嚴匝匝清風生。
三拜無言出門去，烟笛一聲牛背橫。
禮道吾雷遷塔在石霜
作者：釋智愚
朝代：宋

祖師靈骨見應難，霹靂聲中過別山。
父子祇緣機不密，翻成千古是非關。
禮龍牙遁禪師塔
作者：釋智愚
朝代：宋

翠微際北腕頭短，洞水逆流方到家。
年老脚跟宜著襪，不能隨處蹈泥沙。
立禪人平山
作者：釋智愚
朝代：宋

依依遠勢接雲根，有路何曾氣急人。
澤廣既知藏不得，異花靈草自生春。
立藏主之三衢
作者：釋智愚
朝代：宋

一會靈山已七年，寸心如鐵鼻遼天。
無端歸去思前事，話到柯消石也穿。
端書記赴雲城辟命
作者：釋智愚
朝代：宋

不遊文苑入祇園，芻草風香春正妍。
要識根莖來處遠，葛仙丹井冷雲邊。
答洞陽居士糜監丞
作者：釋智愚
朝代：宋

冷冰冰地洞陽春，橐籥乾坤萬物新。
拋下葛藤提不起，不知纏縛幾多人。
緣對
作者：釋智愚
朝代：宋

石牀偃月夢魂冷，溪水寫真癯影清。
平生矻矻自忘我，世外不知誰可盟。
羅漢樹
作者：釋智愚
朝代：宋

稽首如來種，悲生末世中。
枝枝成小果，葉葉現神通。
海月分清影，天香逐曉風。
願惟迷己者，覩此出樊籠。
老融牛圖
作者：釋智愚
朝代：宋

純去自忘牧，青蓑柳影中。
不餐欄外草，知是幾春風。
肅宗問忠國師十身調御圖贊
作者：釋智愚
朝代：宋

萬乘垂衣立問端，國師答處太顢頇。
誰知十月清霜重，一陣風來一陣寒。
臨際大師贊
作者：釋智愚
朝代：宋

黄檗棒頭，大愚肋下。
後代兒孫，烏焉成馬。
自賦息耕
作者：釋智愚
朝代：宋

葉深烟氣暖，秔軟骨毛香。
巢許垂清節，臨流不爾忘。
自贊
作者：釋智愚
朝代：宋

不開駡人口，難以見其慈。
不徵衲子病，難以表其師。
似之則殃門添禍，否之則鳳林吒之。
畫工筆熟不識伊，白髮毿毿箇是誰。
良遂見麻谷贊
作者：釋智愚
朝代：宋

閉戶復携鉏，雲深路更迂。
須知形影外，肝膽向人輸。
花雨亭
作者：釋智愚
朝代：宋

昔人曾此談空有，花雨紛紛繞座寒。
堪笑空生無伎倆，不曾開口被人瞞。
茶寄樓司令
作者：釋智愚
朝代：宋

暖風雀舌閙芳叢，出焙封題獻至公。
梅麓自來調鼎手，暫時勺水聽松風。
草衣文殊贊
作者：釋智愚
朝代：宋

是何等書，讀不成句。
簑短髮長，手脚俱露。
荷衣沼
作者：釋智愚
朝代：宋

水面綠盤擎雨出，臨風幾度倚闌干。
不知暖氣有多少，老子年年得御寒。
荷鷺·其一
作者：釋智愚
朝代：宋

沙嘴坡頭，枯荷影裡。
清興忽來，一息千里。
荷鷺·其二
作者：釋智愚
朝代：宋

蒲葉吹秋，水天漠漠。
歛影肅心，意不在啄。
莊宗宣興化問答圖贊
作者：釋智愚
朝代：宋

君臣慶會豁全機，百億山河盡貢歸。
拈起太平無價寶，乾坤何處不光輝。
萬松山贈張省元
作者：釋智愚
朝代：宋

鑽仰無門扉不通，靜如古井鑑秋容。
樂天自得道中術，時引清風吹萬松。
衍鞏珙三禪德之國清
作者：釋智愚
朝代：宋

誰知三隠寂寥中，因話尋盟別鷲峯。
相送當門有脩竹，爲君葉葉起清風。
衡陽龐居士庵
作者：釋智愚
朝代：宋

居士當年錯用心，渾家不睦到如今。
摝籬柄短無人買，空自蕭蕭風滿林。
西蜀言道士昔同夏嶽山三十年後著僧伽梨衣復會于雙林
作者：釋智愚
朝代：宋

不拜星壇不步虛，裂冠來下死工夫。
地爐深處燒紅葉，曾記三生舊話無。
觀山水圖留休禪者
作者：釋智愚
朝代：宋

近遠何多趣，難將尺寸求。
向來披嶽頂，今已徧神州。
水肅蒼林晚，寒生玉井秋。
圓蒲冷相對，時與話峯頭。
觀音大士贊
作者：釋智愚
朝代：宋

寶瓶翠柳常隨手，又向青蓮葉上行。
五濁世中無垢染，不須慈眼視衆生。
訪南湖晦巖講主
作者：釋智愚
朝代：宋

講堂迷却散花人，百萬茫茫徒苦辛。
絕處逢生機路活，定應尊者是前身。
訪月上人幽室
作者：釋智愚
朝代：宋

竹裏池清雲屋深，萬機冥合道人心。
有門不是無人到，自是靈蹤不可尋。
訪趙野雲不值
作者：釋智愚
朝代：宋

久思閑對老維摩，欲話衆生病痛多。
丈室無端鐵門限，未應容易野人過。
試劍石
作者：釋智愚
朝代：宋

雲骨深埋草莽中，竟傳秦王試靈鋒。
舊痕尚带春苔綠，一罅能生偃草風。
謝夢庵居士性宗集
作者：釋智愚
朝代：宋

性本無宗夢亦非，萬機難透一真機。
有時暗與乾坤合，笑看春花秋葉飛。
謝戴悟庵
作者：釋智愚
朝代：宋

深荷城東老浄名，菜園捨了又齋僧。
磨刀石子看看盡，居士肝心鐵打成。
謝芝峰交承惠茶
作者：釋智愚
朝代：宋

揀芽芳字出山南，真味那容取次參。
曾向松根烹瀑雪，至今齒頰尚餘甘。
豐干騎虎贊
作者：釋智愚
朝代：宋

萬德不將來，猛獸自馴伏。
一嘯出林，陰風拔木。
只知拊掌放憨，不覺山青水綠。
賀契師庵居
作者：釋智愚
朝代：宋

正席雲山萬象回，道人青眼爲誰開。
呼童放竹澆花外，修整茶爐待客來。
賡靜學林府判游天澤菴韻
作者：釋智愚
朝代：宋

古道兼禪到，躬行得幾年。
乾坤資定力，心月鑑前緣。
一靜人難學，三生話未圓。
老來重有約，不在北山邊。
賢侍者號木翁
作者：釋智愚
朝代：宋

录曲輪囷兒似癡，春風花鳥自忘機。
年來老大渾無用，一任叢林鼓是非。
贈妙喜社道友
作者：釋智愚
朝代：宋

斷來妙喜針鋒上，塞破虛空不礙空。
昔日維摩今社友，相逢箇箇有神通。
贈妙潔道人
作者：釋智愚
朝代：宋

妙心明潔契如如，操履分明女丈夫。
龐老家風殊不二，摝籬高價許誰沽。
贈禪客智仁
作者：釋智愚
朝代：宋

法戰場中樹勝旗，話頭何似問頭危。
古人減竈添兵處，切忌交鋒蹉過伊。
贈許居士
作者：釋智愚
朝代：宋

山儀不裹龐公帽，軃袖深藏傅老槌。
敲磕諸方應未已，眼頭乖角少人知。
越山
作者：釋智愚
朝代：宋

翠螺簇簇繞湖濱，寒影清磨古鑑塵。
休問岡頭望夫石，人間恐有斷腸人。
趙州和尚贊
作者：釋智愚
朝代：宋

眼似鼓椎，頭如木杓。
欲識趙州，八十行脚。
趙開府訪霞谷次韻謝之
作者：釋智愚
朝代：宋

旌幢天外見，縹緲谷中來。
望重草先偃，山靈雲自開。
禪衣坐幽石，椶柄拂清埃。
勳業凌烟上，難教隠釣臺。
蹈碓老盧贊
作者：釋智愚
朝代：宋

用智恰如愚，無人辨得渠。
粃糠和月擣，意在脫衣盂。
辭世頌
作者：釋智愚
朝代：宋

八十五年，佛祖不識。
掉臂便行，太虛絕跡。
送了侍者游台山
作者：釋智愚
朝代：宋

慕膻高舉興何窮，秋在黄蘆葉裏風。
已事未明如蹈火，白雲深處見巖翁。
送信禪人
作者：釋智愚
朝代：宋

誠信之言是道根，出門句子要區分。
溪山到眼知慚愧，莫學叢林飽見聞。
送僧之嚴
作者：釋智愚
朝代：宋

對蒲方話蘿窗底，又握山藤破曉烟。
領取桐江到家句，子規啼在月明前。
送僧省母
作者：釋智愚
朝代：宋

十年來往浙東西，捱得頭荒露伏犀。
因話編蒲米山老，不禁秋夜聽莎雞。
送僧見龍泉不庵
作者：釋智愚
朝代：宋

太阿橫按血淋漓，鐵作心肝也皺眉。
入得門來翻死款，不庵未必肯饒伊。
送先侍者
作者：釋智愚
朝代：宋

半怯春寒病未甦，出門無力爲三呼。
諸方辣手如靈驗，秋晚應歸捋虎鬚。
送小師無二回中川
作者：釋智愚
朝代：宋

蜃江來訪竺山春，貴爾尋師已得人。
莫學橫趨未歸客，至今塵土滿衣巾。
送文瘦牛
作者：釋智愚
朝代：宋

一味清寒骨拄皮，且無心力去扶犁。
江湖儘儘有閑地，况是春風草長時。
送永嘉祖意禪人
作者：釋智愚
朝代：宋

識得祖師端的意，迢迢千里扣知音。
當機一喝忘情謂，歸興猶如虎出林。
送泰闍梨
作者：釋智愚
朝代：宋

井梧初墮別芝園，椶笠秋行過海邊。
沙上有人搏律虎，謂言經鈔未曾詮。
送涇禪者
作者：釋智愚
朝代：宋

白鳥明邊秋思遠，逢人未話齒先寒。
他年祖室爭頭角，雲外歸來略借看。
送炳書記
作者：釋智愚
朝代：宋

心鏡頻磨髮漸斑，照臨今古未嘗閈。
已知所得離文字，此去禪棲必有山。
送茂侍者
作者：釋智愚
朝代：宋

木葉辭柯霜氣清，虎頭戴角出禪扃。
東西南北無人處，急急歸來話此情。
送逢侍者
作者：釋智愚
朝代：宋

銷鑠精微復見人，青鞋蹈破幾重雲。
鷲峰孤頂來辭我，祇有秋光可共分。
送鄱陽復道者
作者：釋智愚
朝代：宋

相逢道人漆雙瞳，衣衫零落迎秋風。
甘將百骸作泥土，冷笑萬事如展蓬。
當今祖道薄如紙，瓦缶雷鳴閙人耳。
正音却作一線懸，兩手枕胸淚如洗。
行行不惜兩莖眉，魔宮虎穴俱探窺。
山窮橋斷始得路，伎倆盡時方見伊。
送鑒座主
作者：釋智愚
朝代：宋

紙燈吹滅尚迂回，直至如今心未灰。
臺石蘚花將半蝕，不知焚鈔復誰來。
送騰禪者
作者：釋智愚
朝代：宋

別我芝巖舊主情，松堂月冷露華清。
古桐高佩知何處，會聽百灘流水聲。
通禪客進納
作者：釋智愚
朝代：宋

衲僧肘後箇靈符，誰管從前有與無。
片板不能擔到底，又來依樣畫葫蘆。
通藏主之南國
作者：釋智愚
朝代：宋

春入長淮野燒青，六朝遺事鏡中明。
臨崖細剝苔紋看，太半無人知姓名。
遊棲霞觀
作者：釋智愚
朝代：宋

海上多幽蹟，尋碑始得名。
仙成丹竈冷，霞暖地花生。
有鶴久不死，見人長欲鳴。
壇西羽衣子，知我不虛行。
遊金華洞天
作者：釋智愚
朝代：宋

颼颼崖溜靜邊聞，到此仙凡咫尺分。
鶴駕朝真何日返，洞門終日鎖寒雲。
遠塵軒
作者：釋智愚
朝代：宋

開窗種脩竹，鑿石搆方池。
良夜月來此，勞生幾箇知。
郁山主贊
作者：釋智愚
朝代：宋

日暖跨馿出，溪橋款步行。
因思遭攧處，寸草不曾生。
郁山主贊
作者：釋智愚
朝代：宋

略彴蹈翻天地黑，盲馿惡拗弄蹄行。
從茲不到茶川上，溪水自涵山影清。
酬李寄軒
作者：釋智愚
朝代：宋

寄傲知何所，行藏匪一軒。
究心無別旨，鳴道有來源。
未話先通理，聲詩不在言。
相期湖上寺，執手聽啼猿。
酬李新恩惠竹杖
作者：釋智愚
朝代：宋

一枝蒼玉寄宵人，遠勝邛州九節紋。
添得老來山水興，指空敲石看飛雲。
酬覺如居士
作者：釋智愚
朝代：宋

覺體如如不變時，能驅萬象入毫釐。
毗耶城裏無人識，一默雷轟只自知。
釋雪竇革轍二門
作者：釋智愚
朝代：宋

迦葉聆箏起舞，淵明聞鐘皺眉。
息耕斗室危坐，半窗凍日熙熙。
金沙贊
作者：釋智愚
朝代：宋

琅琅流水聲，懷抱盡情傾。
不識春風面，雪消梅影清。
銷印
作者：釋智愚
朝代：宋

鐵鞋無底飽風霜，歲晚歸來卧石牀。
一對眼睛烏律律，半隨雲影挂寒堂。
鍼生大阬
作者：釋智愚
朝代：宋

假道鍼鋒上，行藏雲水中。
且非心法妙，自是手頭通。
前輩多遺偈，靈襟出衆工。
明朝何處去，黄葉度谿風。
鎸者任廷
作者：釋智愚
朝代：宋

入石入木知分數，古篆今篆攻豈難。
祇因雕巧失真體，不見全文在世間。
鑄印
作者：釋智愚
朝代：宋

袍著金花勒小驄，揚鞭幾度月明中。
黄河界上空來往，直至如今未樹功。
長汀烟雨
作者：釋智愚
朝代：宋

漪漪遠水漾明邊，沙鷺風晴刷羽翰。
借使輞川收拾得，江湖莫作畫圖看。
閲侍者鏡潭
作者：釋智愚
朝代：宋

雨過天風靜，波光似鑄成。
不須頻鑑照，妍醜自分明。
閲宗鏡錄
作者：釋智愚
朝代：宋

百卷非文字，精探海藏深。
老胡三寸舌，鏡主幾生心。
力破塵勞網，能銷曠劫金。
歸原何所似，花底囀靈禽。
隠侍者遊乳峰
作者：釋智愚
朝代：宋

竇深惟古雪，霄岸列危巒。
到者難披頂，尋師多賣單。
無時雲氣重，長带瀑聲寒。
挨得入門句，歸來示我看。
離雪山像贊
作者：釋智愚
朝代：宋

弊衣纏瘦骨，衰髮覆蒼顔。
世上底時節，剛然要出山。
雲山小景
作者：釋智愚
朝代：宋

渺渺晴烟薄，蒼蒼古樹昏。
天涯殊未足，對此暗消魂。
雲谷術士
作者：釋智愚
朝代：宋

出則無心應有聲，眇然天地亦難銘。
可中別有通神處，見說年來分外靈。
電巖相者
作者：釋智愚
朝代：宋

妙處未形三寸舌，神眸一爍更無餘。
季咸退舍許負死，湖海識人方見渠。
霞光亭
作者：釋智愚
朝代：宋

靈跡宣符豈易量，故應祥彩發天藏。
真風不逐三韓去，直至如今草木香。
霞谷清夜
作者：釋智愚
朝代：宋

執晝藴丘壑，冥機未策勳。
瓦匜消古篆，石榻伴歸雲。
勝事知如許，餘生無所聞。
燈花冷相笑，何可補毫分。
靈山古雲粹法師贊
作者：釋智愚
朝代：宋

三觀互融顯其機，十門不二蕩其跡。
如月印水兮光入其微，如春在花兮香襲其裓。
是謂教庠之英，北峯之嫡。
描邈將來不如伊，從教大地無人識。
靈山聽猿齋祖首座號無傳
作者：釋智愚
朝代：宋

龍猛因緣會北齋，轟轟南嶽到荆溪。
宏綱若謂無人舉，誰聽孤猿月下啼。
靈竺權衡之訪婺守會雙林
作者：釋智愚
朝代：宋

不將一字顯今宗，隨處溪山老眼中。
想見金華舊知己，未容明月照歸篷。
韜光室
作者：釋智愚
朝代：宋

懶去栽花傍竹籬，旋收巖葉毳寒衣。
不知陸谷幾遷變，時見斷雲相逐歸。
順宗問鵝湖大義禪師圖贊
作者：釋智愚
朝代：宋

當機一句闢天關，海闊山遥豈等閑。
堪笑冬瓜長儱侗，翻成瓠子曲彎彎。
頌古
作者：釋智愚
朝代：宋

趙州八十方行脚，虛堂八十再住山。
別有一機恢佛租，九重城裏動龍顔。
頌古一百首·其一
作者：釋智愚
朝代：宋

紫金光聚照山河，天上人間意氣多。
曾勑文殊領徒衆，毗耶城裏問維摩。
頌古一百首·其一〇
作者：釋智愚
朝代：宋

青山白雲，碧溪蘿月。
畫虎成狸，只得一橛。
頌古一百首·其一〇〇
作者：釋智愚
朝代：宋

脚跟不斷紅絲線，掉臂乾坤自在行。
塞壑填溝無處著，歸來依舊兩眉橫。
頌古一百首·其一一
作者：釋智愚
朝代：宋

好將真法供如來，花在幽巖險處開。
一夜狂風吹欲盡，落英無數點蒼苔。
頌古一百首·其一七
作者：釋智愚
朝代：宋

野水浮輕楫，暖烟生紫蓴。
晚來湖上望，多是罟魚人。
頌古一百首·其一三
作者：釋智愚
朝代：宋

一口吞盡三世佛，牙如劍樹眼如鈴。
斷絃不必鸞膠續，只要知音側耳聽。
頌古一百首·其一九
作者：釋智愚
朝代：宋

白石鑿鑿，韞爾美璞。
君子道晦，君子斯樂。
頌古一百首·其一二
作者：釋智愚
朝代：宋

青牛仙去不虛傳，常用虛中落斷邊。
自是一生多蹇薄，夜深猶立古皇前。
頌古一百首·其一五
作者：釋智愚
朝代：宋

行弔先桃茢，喪車後紙錢。
老胡門下客，寧可入黄泉。
頌古一百首·其一八
作者：釋智愚
朝代：宋

事到無心不苟欺，烏玄鵠白尚懷疑。
自非親見黄頭老，爭敢逢人泄漏伊。
頌古一百首·其一六
作者：釋智愚
朝代：宋

萬仞崖頭拚得去，不知何處覓全屍。
業風吹起再甦醒，却問如今是甚時。
頌古一百首·其一四
作者：釋智愚
朝代：宋

籩豆纔陳見聖人，莫將生死較疏親。
清臺曆日煩君看，一歲終須有一春。
頌古一百首·其七
作者：釋智愚
朝代：宋

玉簫吹徹鳳凰臺，古殿深沈曉未開。
滿地落花春已過，綠陰空鎖舊莓苔。
頌古一百首·其七〇
作者：釋智愚
朝代：宋

此行莫擬幾時回，此去應須到五臺。
若過曼殊放光處，殷勤爲我記歸來。
頌古一百首·其七一
作者：釋智愚
朝代：宋

昔年曾扣睦州關，負義忘恩當等閑。
見說吳音俱變盡，語言渾似廣南蠻。
頌古一百首·其七七
作者：釋智愚
朝代：宋

融峯强萬丈，未話足先酸。
若不緣雲去，那知星斗寒。
頌古一百首·其七三
作者：釋智愚
朝代：宋

拄天拄地黑如漆，不分晝夜是何物。
拈來拋向屎坑中，火裏紅蓮香拂拂。
頌古一百首·其七九
作者：釋智愚
朝代：宋

收放隨時雖有準，出門入戶恐難論。
長安路子君須到，莫向深村草裏蹲。
頌古一百首·其七二
作者：釋智愚
朝代：宋

聲如鳴玉靜邊聞，誰信幽人不見君。
花到海棠將寂寞，繡衣猶把麝香熏。
頌古一百首·其七五
作者：釋智愚
朝代：宋

瀰漫萬樹梨花雨，凍玉隄邊水欲流。
頃刻陽鳥昇太白，那時渾不見蹤由。
頌古一百首·其七八
作者：釋智愚
朝代：宋

你有更須當面與，渠無背手奪將來。
驀然夜半化龍去，黑雨烏風裂地雷。
頌古一百首·其七六
作者：釋智愚
朝代：宋

隔水何人歌竹枝，動人情思極幽微。
夜深轉入單于調，月朗風高聽者稀。
頌古一百首·其七四
作者：釋智愚
朝代：宋

生平未審何言句，得似羚羊挂角時。
拊擊自然皆率舞，不須羌管隔雲吹。
頌古一百首·其三
作者：釋智愚
朝代：宋

有力量人終是別，等閑垂手便相應。
如何夜半扶桑日，推上須彌最上層。
頌古一百首·其三〇
作者：釋智愚
朝代：宋

啐啄之機類不同，飛星撒火髑髏空。
偷心死盡難爲活，忽見金烏出海東。
頌古一百首·其三一
作者：釋智愚
朝代：宋

不落因果，突出野狐。
人心似鐵，官法如爐。
不昧因果，得脫野狐。
頂上無骨，頷下有鬚。
頌古一百首·其三七
作者：釋智愚
朝代：宋

以玉抵鵲，以鼠爲璞。
眇然視之，太虛寥廓。
頌古一百首·其三三
作者：釋智愚
朝代：宋

草履爲冠松作釵，一般瀟灑眼頭乖。
語音只在風檐下，終日無人不下階。
頌古一百首·其三九
作者：釋智愚
朝代：宋

日月無光殺氣浮，揭天鼉皷戰貔貅。
捷呼獲下真番將，那箇兒郎不舉頭。
頌古一百首·其三二
作者：釋智愚
朝代：宋

拔樹鳴條浩浩風，雨雲翻覆在其中。
千波萬浪驚天地，到海方知信不通。
頌古一百首·其三五
作者：釋智愚
朝代：宋

海運鵬摶日月忙，夜光潜透斗牛傍。
非惟按劍屢生子，瞎眼波斯滿大唐。
頌古一百首·其三八
作者：釋智愚
朝代：宋

賓主有無俱遣外，行藏須要出常情。
無棲泊處開門戶，月到中宵不敢明。
頌古一百首·其三六
作者：釋智愚
朝代：宋

五十笑他先百步，何如騎馬勝騎牛。
不須重較多和少，歸到家山即便休。
頌古一百首·其九
作者：釋智愚
朝代：宋

泠泠寒溜泣秋壑，纔會滄溟便泛舟。
見說許由曾洗耳，可憐巢父更鞭牛。
頌古一百首·其九〇
作者：釋智愚
朝代：宋

烟暖土膏民氣動，一犁新雨破春耕。
郊原眇眇青無際，野草閑花次第生。
頌古一百首·其九一
作者：釋智愚
朝代：宋

五逆聞雷慊慊然，尋常爭敢與人宣。
自從六十輕酬後，濟北馿名不浪傳。
頌古一百首·其九七
作者：釋智愚
朝代：宋

直甚破沙盆，掀翻海嶽昏。
頂門真箇瞎，千古累兒孫。
頌古一百首·其九三
作者：釋智愚
朝代：宋

寧辨人間是與非，生來淈𣸩眼如眉。
不因說著當年事，萬古千秋那得知。
頌古一百首·其九九
作者：釋智愚
朝代：宋

含糊一世無分曉，開口何嘗在舌頭。
萬古業風吹不盡，又隨月色過羅浮。
頌古一百首·其九二
作者：釋智愚
朝代：宋

坑坑坎坎，嶮嶮巇巇。
一言易出，駟馬難追。
頌古一百首·其九八
作者：釋智愚
朝代：宋

力難擡處爲君言，神駿何勞更著鞭。
一躍洞天三十六，到時凡骨也成仙。
頌古一百首·其九六
作者：釋智愚
朝代：宋

耆婆去後無消息，病者憧憧日扣門。
百草自知無識者，叢叢垂泣在籬根。
頌古一百首·其九四
作者：釋智愚
朝代：宋

客裏謾牢落，天涯多故人。
好懷無處寫，舊話得重論。
殘雪未消石，梅英先破春。
徘徊殊有約，來此續芳塵。
頌古一百首·其二〇
作者：釋智愚
朝代：宋

季咸曾相壺丘子，隨變難分亟自逃。
輸與高樓凝望者，烱然明可察秋毫。
頌古一百首·其二一
作者：釋智愚
朝代：宋

欲識窮原處，何人爲指迷。
夕陽鷄犬外，桃李自成蹊。
頌古一百首·其二七
作者：釋智愚
朝代：宋

興在天南天盡頭，未行先已到新州。
來時無口去無伴，那更蕭蕭黄葉秋。
頌古一百首·其二三
作者：釋智愚
朝代：宋

拋來撒去互施呈，地獄門前鬼眼睛。
覷破髑髏肝膽外，摩醯頂上復重明。
頌古一百首·其二九
作者：釋智愚
朝代：宋

欲把枯腸盡底傾，出門不覺又叮嚀。
勸君及早回頭去，莫待春風柳眼青。
頌古一百首·其二二
作者：釋智愚
朝代：宋

曾落石霜機外笏，又扶粗行到唐天。
只將四海垂綸手，鰕蟹魚龍一串穿。
頌古一百首·其二五
作者：釋智愚
朝代：宋

碧油幢下立功勳，韜略雙全獨見君。
一自赤心來報國，邊頭刁斗不曾聞。
頌古一百首·其二八
作者：釋智愚
朝代：宋

老婆心切日忡忡，恐墮他家虀甕中。
消息得來胡亂後，江西宗派好流通。
頌古一百首·其二六
作者：釋智愚
朝代：宋

靈山一別無碑記，三度親曾作國王。
拄杖再探知遠近，眇然天地略玄黄。
頌古一百首·其二四
作者：釋智愚
朝代：宋

裁書擬欲扣天閣，往往無人可共論。
因得老生輕指撥，臨風不覺暗消魂。
頌古一百首·其五
作者：釋智愚
朝代：宋

鐵壁迸開雲片片，黑出輥出月團團。
就中明暗相陵處，天外出頭誰解看。
頌古一百首·其五〇
作者：釋智愚
朝代：宋

風冷蒹葭雨作秋，倚門無意謁諸侯。
明年再决龍蛇陣，塞北安南一道收。
頌古一百首·其五一
作者：釋智愚
朝代：宋

烈焰瀾翻爲說時，百千諸佛盡攢眉。
梵音深遠難明辨，只許韶陽雪老知。
頌古一百首·其五七
作者：釋智愚
朝代：宋

春暖山桃次第紅，翩翩蝴蝶鬭芳叢。
驀然一陣狂風至，輥入花枝不見蹤。
頌古一百首·其五三
作者：釋智愚
朝代：宋

始見春花歸閬苑，又逢秋葉墮宮牆。
思量世事如翻掌，誰得長生不死方。
頌古一百首·其五九
作者：釋智愚
朝代：宋

蹤跡由來久避秦，洞門深鎖古臺春。
落花只爲隨流去，便有尋芳拾翠人。
頌古一百首·其五二
作者：釋智愚
朝代：宋

藥貼明明說得親，不知裏面僞和真。
諄諄教誡癡兒女，莫把方書誤後人。
頌古一百首·其五五
作者：釋智愚
朝代：宋

世路風波只自知，見人多是不揚眉。
呼燈隔夜書名紙，未審朱門復見誰。
頌古一百首·其五八
作者：釋智愚
朝代：宋

各將財本去經營，上國如天好趁晴。
未出門時先算帳，如何得到鳳凰城。
頌古一百首·其五六
作者：釋智愚
朝代：宋

有問自知無答處，却將柏樹當門庭。
摇風擺雨經年久，不似松根有茯苓。
頌古一百首·其五四
作者：釋智愚
朝代：宋

有佛無佛不得住，三千里外無憑據。
趙州贏得口皮光，却是者僧知落處。
頌古一百首·其八〇
作者：釋智愚
朝代：宋

望見剎竿回首去，脚跟三十謾輕酬。
人言閬苑花千樹，不直仙家十二樓。
頌古一百首·其八一
作者：釋智愚
朝代：宋

泉石膏肓不可醫，曉鐘吟到夕陽時。
天然句子終難得，幾向風前暗皺眉。
頌古一百首·其八七
作者：釋智愚
朝代：宋

樓上讚聲資菜色，驀然突出老菸菟。
迢迢古路無遮障，雙眼如鈴誰敢逾。
頌古一百首·其八三
作者：釋智愚
朝代：宋

發言先要心無媿，遣事應須理處長。
莫學里閈無信者，從朝至暮錯商量。
頌古一百首·其八九
作者：釋智愚
朝代：宋

擬從險處放身時，那箇商量不皺眉。
不動毫芒親到底，眼睛皮綻蓋須彌。
頌古一百首·其八二
作者：釋智愚
朝代：宋

火爐頭話幾多般，自己同時作麽觀。
直下起來呈兩指，山河大地黑漫漫。
頌古一百首·其八五
作者：釋智愚
朝代：宋

評漫學屠龍，人言枉費工。
自非親到者，難與論窮通。
頌古一百首·其八八
作者：釋智愚
朝代：宋

一棚傀儡木雕成，半是神形半鬼形。
歌鼓歇時天未曉，尚餘寒月挂疏櫺。
頌古一百首·其八六
作者：釋智愚
朝代：宋

一文一武偶相逢，說盡英雄各不同。
俱往長安朝聖主，姓名終是達天聰。
頌古一百首·其八四
作者：釋智愚
朝代：宋

入門句子已先酬，喚去呼來第二頭。
到此不知茶味者，紛紛空買洞庭舟。
頌古一百首·其六
作者：釋智愚
朝代：宋

大人境界終難到，到後如何說向人。
不是當人知見力，莫將知見別疏親。
頌古一百首·其六〇
作者：釋智愚
朝代：宋

雪老門高兒女盛，又能情重貴天倫。
把家幹蠱雖相似，也有貪盃落草人。
頌古一百首·其六一
作者：釋智愚
朝代：宋

象王象子儘相隨，岸上人看蹄蹈蹄。
香草細餐知飽足，歸來不待日頭低。
頌古一百首·其六七
作者：釋智愚
朝代：宋

遼空一箭九重城，雪老門風儘有聲。
見說禁班宣號令，那邊渾不許人行。
頌古一百首·其六三
作者：釋智愚
朝代：宋

夜半三更來討火，我駡你兮你駡我。
相喚相呼歸未歸，也有無衣草裏坐。
頌古一百首·其六九
作者：釋智愚
朝代：宋

塞北烟塵終載靜，江南花木四時榮。
不須特地分疆界，萬里山河似掌平。
頌古一百首·其六二
作者：釋智愚
朝代：宋

三文買箇撈波子，摝蜆撈鰕得幾年。
逆順短長休要說，誰家屋裏竈無烟。
頌古一百首·其六五
作者：釋智愚
朝代：宋

百年猶恐沒人知，名字仍將左脇題。
入水入泥難放牧，仰山只得半邊騎。
頌古一百首·其六八
作者：釋智愚
朝代：宋

青郊鳴錦雉，綠水漾金鱗。
安得郢中客，共歌臺上春。
頌古一百首·其六六
作者：釋智愚
朝代：宋

一日須來三五度，有時歡喜有時嗔。
改頭換面休疑著，元是尖簷帽下人。
頌古一百首·其六四
作者：釋智愚
朝代：宋

一重山了一重雲，行盡天涯轉苦辛。
驀劄歸來屋裡坐，落花啼鳥一般春。
頌古一百首·其四
作者：釋智愚
朝代：宋

夜闌天際墮金盆，膝上焦桐調轉新。
易水悲風輕按指，鸞膠難續斷腸人。
頌古一百首·其四〇
作者：釋智愚
朝代：宋

石頭路險人難到，到者方知滑似苔。
兩度三回雖躂倒，滿身泥水又歸來。
頌古一百首·其四一
作者：釋智愚
朝代：宋

短袴長衫白苧巾，咿咿月下急推輪。
洛陽路上相逢著，盡是經商買賣人。
頌古一百首·其四七
作者：釋智愚
朝代：宋

見說閩山多蠱毒，千方百計避無由。
殤中既有催魂鬼，一命還他方始休。
頌古一百首·其四三
作者：釋智愚
朝代：宋

貝葉持來曉者疏，自稱靈驗世無如。
依然還我唐人譯，始有人知是梵書。
頌古一百首·其四九
作者：釋智愚
朝代：宋

新羅拄杖遂寧鉢，衲子家風那箇無。
一等看來如墨黑，誰能重與較錙銖。
頌古一百首·其四二
作者：釋智愚
朝代：宋

昨日因過竹院西，隣家稚子隔溪啼。
山寒水肅半黄落，無數歸鴉卜樹棲。
頌古一百首·其四五
作者：釋智愚
朝代：宋

輕如毫末重如山，地角天涯去復還。
黄葉殞時風骨露，水邊依舊石斕斑。
頌古一百首·其四八
作者：釋智愚
朝代：宋

扶過斷橋水，伴歸明月村。
只知途路遠，不覺又黄昏。
頌古一百首·其四六
作者：釋智愚
朝代：宋

德山疑處問巖頭，若得渾家一地愁。
父又呪兒兒呪父，冤冤相報幾時休。
頌古三首·其一
作者：釋智愚
朝代：宋

金鍾夜擊九重城，六載歸來改瘦形。
待得衆生心眼活，雪山依舊碧崚層。
頌古三首·其三
作者：釋智愚
朝代：宋

一拳拳倒黄鶴樓，一趯趯反鸚鵡洲。
有意氣時添意氣，不風流處也風流。
頌古三首·其二
作者：釋智愚
朝代：宋

力在如今作用時，情存毫忽便成欺。
誰知脩水千峰碧，盡入秋風一瘦藜。
題凈業圖
作者：釋智愚
朝代：宋

鍊行修身結佛冤，未曾說著齒先寒。
老來不願西方去，樂得閻浮眼界寬。
題書畫什後
作者：釋智愚
朝代：宋

發揮多古跡，優彼色絲辭。
逸少觀鵝處，玄暉縱墨時。
室虛蛟自觸，神久樹生悲。
得處何機感，尋披當爾思。
題漁磯
作者：釋智愚
朝代：宋

秋竿倚石臺，沙鳥暗相猜。
一草有時動，幾朝魚不來。
馬祖接石鞏贊
作者：釋智愚
朝代：宋

草枯山欲冷，逗曉入重雲。
一箭無雙中，何如射一羣。
鬮觀音背水陸幀
作者：釋智愚
朝代：宋

吉祥大士捨全身，要使迷途脫苦輪。
無奈衆生難教化，天堂地獄又重新。
魚籃贊
作者：釋智愚
朝代：宋

顧顧不釋手，提起復低頭。
自笑無人買，腥風吹未休。
鰕子和尚贊
作者：釋智愚
朝代：宋

清溪影寒，以鰕爲目。
無柄笊籬，東摝西摝。
黄龍南禪師贊
作者：釋智愚
朝代：宋

山泐潭之水，奮衡山之雲。
三關多漏網，誰是負恩人，晦堂之下有清新。
黑白何咎
作者：釋智愚
朝代：宋

世事亂如麻，情人未到家。
連延深院雨，滴碎後庭花。
舊話幾時別，音書未有涯。
暝烟將四合，何處起胡笳。
點頭石
作者：釋智愚
朝代：宋

大包才剖礙人間，日炙風吹轉放頑。
見說聽經曾肯首，更須來透鐵門關。
齊禪者之道場
作者：釋智愚
朝代：宋

峯從險處自孤起，石到虎邊飛冽泉。
門戶既難子宜去，莫辭深雪立庭前。
龐居士問馬大師圖贊
作者：釋智愚
朝代：宋

藏頭露影問來由，却把西江盡力酬。
回首眼空天地窄，不知身在御街游。
一知殿化佛殿僧堂中燈油求頌
作者：釋正覺
朝代：宋

佛燈誰我續光明，果若蓮開大夢醒。
香草有心持潔白，蘭膏無脚湛寒青。
默耕化外那知夜，真照壺中不覺冥。
家世兒孫傳底事，從教輝耀顯門庭。
一禪人出丐求頌
作者：釋正覺
朝代：宋

一霎山前春雨乾，叢林氣韻洗衰寒。
水明玉兔隨征棹，線重金鱗上釣竿。
午鉢莫嫌分飯甑，千僧無念集蒲團。
化機妙應頭頭准，手眼通身不著謾。
一禪人化鹽求頌
作者：釋正覺
朝代：宋

泥沙淘洗浪煎乾，一片照人冰雪寒。
意得試蓮浮鹵力，默知隨筯入蔬盤。
萬家婉婉能相助，衆口調和信不難。
無像有神聊勘過，圓通眼在舌頭端。
三印頌示衆·其一
作者：釋正覺
朝代：宋

印空印水印泥，無言桃李成蹊。
隨分納些稅賦，牧牛溪水東西。
三印頌示衆·其三
作者：釋正覺
朝代：宋

印水印泥印空，誰傳祖稱家風。
夢眼影迷一色，轉身體合全功。
三印頌示衆·其二
作者：釋正覺
朝代：宋

印泥印空印水，疾雷不及掩耳。
豁然樓閣門開，消得輕輕彈指。
上元後二日過謙師庵
作者：釋正覺
朝代：宋

橫溪一徑兩山分，深翠蘢葱竹日昏。
流水漱冰寒有骨，閒雲歛霽雪無根。
應容野毳來投飯，不管春眠往扣門。
窗几薰爐摇篆字，龜床麈語對清溫。
丹霞忌日
作者：釋正覺
朝代：宋

明月清風霽景凉，華鯨噴雪水茫茫。
靈然一點誰人委，懷抱千年作夜光。
久上人出丐乞頌
作者：釋正覺
朝代：宋

孤禪抖擻起僧氈，挂鉢寒藤著瘦肩。
破夜無私看霽月，開華不染出泥蓮。
底心衆事水雲餓，何處人家粥飯緣。
寄語毗耶老居士，相投莫怪喚春眠。
五位·其一
作者：釋正覺
朝代：宋

正中偏，霽碧星河冷浸乾。
半夜木童敲月戶，暗中驚破玉人眠。
五位·其三
作者：釋正覺
朝代：宋

正中來，月夜長鯤蛻甲開。
大背摩天振雲羽，翔遊鳥道類難該。
五位·其二
作者：釋正覺
朝代：宋

偏中正，海雲依約神山頂。
歸人鬢髮白垂絲，羞對秦臺寒照影。
五位·其五
作者：釋正覺
朝代：宋

兼中到，斗柄橫斜天未曉。
鶴夢初醒露氣寒，舊巢飛出雲松倒。
五位·其四
作者：釋正覺
朝代：宋

兼中至，覿面不須相忌諱。
風化無傷的意玄，光中有路天然異。
五王子·內生
作者：釋正覺
朝代：宋

妙齡天嗣自重瞳，尊貴威嚴鎮六宮。
規步從來不出禁，閽人祇得頌芳風。
五王子·化生
作者：釋正覺
朝代：宋

絲綸傳得出宸幃，宣花春城類莫齊。
妙握當途無字印，馬蹄終不染塵泥。
五王子·朝生
作者：釋正覺
朝代：宋

雄心脫略戰文場，端把煙蓑換龍章。
葵藿奉君知貴味，肯懷歸去見嚴光。
五王子·末生
作者：釋正覺
朝代：宋

甘分清孤守固窮，衡門寥落正西風。
一鳴便是蒼梧鳳，不意飄流鷗鷺中。
五王子·誕生
作者：釋正覺
朝代：宋

星攢金殿降生時，稱體宮衣覆雪肌。
功就轉身全合父，光中潛撥玉輪移。
五祖將禪人求頌
作者：釋正覺
朝代：宋

東風吹斷濡華雨，淮上秀峯青可數。
束屨欲尋南北山，卷衣又別東西祖。
淵魚蒲鳥鬧一家，汀笋溪蔬甘兩箸。
處處相逢記得麽，夜寒月在珊瑚樹。
亮禪人持鉢求頌
作者：釋正覺
朝代：宋

家林一錫飛，炊處青煙微。
嚴默起禪板，虛通轉化機。
溪寒秋染色，月冷夜流輝。
莫學西山亮，此行宜早歸。
仙上人出丐求頌
作者：釋正覺
朝代：宋

綴鉢持來勇入廛，家家行結勝因緣。
三千界重慈悲佛，五百生稱忍辱仙。
芳濯叢林春冉冉，明隨流水月娟娟。
飽參事與千僧供，洗足蒲團枯木禪。
以何學士韻示像侍者
作者：釋正覺
朝代：宋

茂養高標松抱苓，歲寒姿傲雪霜丁。
蕭騷風度山林韻，偃蹇氣鍾丘壑形。
霽月霽雲胸次淡，秋山秋水眼棱青。
磨磚誰問馬師語，妙發枯龜一灼靈。
仲春過龍舒法華山尋誦經道者舊庵
作者：釋正覺
朝代：宋

支徑入窮谷，來尋道者庵。
梵音今默默，華雨尚毿毿。
夜白月半屋，寒青燈一龕。
夢隨歌吹去，借路過江南。
來上人幹延壽院乞頌
作者：釋正覺
朝代：宋

披蓁卜築古林阿，百丈心於老病多。
照徹有無方得我，緣分生滅不干他。
谷雲冷抱松根石，山月明懸屋角蘿。
若子殷勤圓此話，毗耶城裏問維摩。
保福傳化士乞頌
作者：釋正覺
朝代：宋

梅福仙遊井汲枯，而今雲水穩禪蒲。
青原門下藏麟角，黄蘗床頭捋虎鬚。
學子柏庭寒立雪，檀家飯甑軟炊珠。
乞歸將意叢林煖，松食荷衣良槁癯。
保福萃長老寫師像求贊
作者：釋正覺
朝代：宋

少食棗而齒黄，老飽鹽而癭亡。
兔分月魄入犀角，蜂採華滋歸蜜房。
源深流長，體明用光。
巍巍堂堂，煒煒煌煌。
檀篆香消默無語，烏藤相伴倚繩床。
借位明功
作者：釋正覺
朝代：宋

六戶虛通路不迷，太陽影裏不當機。
縱橫妙展無私化，恰恰行從鳥道歸。
借借不借借
作者：釋正覺
朝代：宋

識盡甘辛百草頭，鼻無牽纆得優遊。
不知有去成知有，始信南泉喚作牛。
借功明位
作者：釋正覺
朝代：宋

蘋末風休夜正央，水天虛碧共秋光。
月船不犯東西岸，須信篙人用意良。
借雪竇韻送超然居士趙表之時在泐潭
作者：釋正覺
朝代：宋

一口吸盡西江水，馬師家風擢然起。
老龐俯伏嗣芳塵，古也今也誰如此。
超然道與若人交，南遊浩意未相饒。
風清骨秀眼寒碧，玉井冰壺凍不消。
羌床孤卧凈名室，無住無依脫虛溢。
淵然一默乃全提，不二門開肖當日。
佛事圓來作歸想，出門歧路平如掌。
到家兒女獨圞頭，相對無言得真賞。
偁上人幹造延壽院乞頌
作者：釋正覺
朝代：宋

叢林百丈有清規，特設堂安老病師。
隱几虛心還自照，炷香孤坐絕他思。
妙窮正念空三世，浄洗餘昏月一墀。
底意欲從何處問，毗耶居士飽相知。
假日山行
作者：釋正覺
朝代：宋

平生胸中雲外峯，有閒便與扶瘦筇。
但知一世丘壑味，想得十分猿鳥從。
明見秋容山洗雨，清可人意風吟松。
歸來遊興散不盡，誰杵喚月黄昏鐘。
偈二首·其一
作者：釋正覺
朝代：宋

心地含諸種，普雨悉皆萌。
既悟花情已，菩提果自成。
偈二首·其二
作者：釋正覺
朝代：宋

妄息寂自生，寂生知則現。
知生寂自滅，了了唯真見。
偈十首·其一
作者：釋正覺
朝代：宋

即此見聞非見聞，更無聲色可呈君。
箇中若了全無事，體用何妨分不分。
偈十首·其三
作者：釋正覺
朝代：宋

男子身中入正定，女子身中從定起。
一塵入正受，諸塵三昧起。
展翅奔騰六合雲，摶風鼓蕩四溟水。
偈十首·其九
作者：釋正覺
朝代：宋

一段光明亘古今，有無照破脫情塵。
當頭觸著彌天過，退步承當特地新。
紫極宮中鳥抱卵，銀河浪裏兔推輪。
是須妙手携來用，百億分身處處真。
偈十首·其二
作者：釋正覺
朝代：宋

萬法是心光，諸緣唯性曉。
本無迷悟人，只要今日了。
心無形影，對緣即照。
偈十首·其五
作者：釋正覺
朝代：宋

牢籠不肯住，呼喚不回頭。
古聖不安排，至今無處所。
偈十首·其八
作者：釋正覺
朝代：宋

觸目絕對待，萬法無不在。
是汝心不知，非汝心不會。
不會無不會，不知無不知。
只箇不會知，殊特也大奇。
偈十首·其六
作者：釋正覺
朝代：宋

萬像之中獨露身，唯人自肯乃方親。
昔年謬向途中覓，今日觀來火裏冰。
偈十首·其四
作者：釋正覺
朝代：宋

心是根，法是塵，兩種猶如鏡上痕。
塵垢盡時光始現，心法雙忘性即真。
偈頌七十八首·其一
作者：釋正覺
朝代：宋

易外家風未兆時，三更黑馬上烏雞。
而今撥轉機輪也，剎剎塵塵更是誰。
偈頌七十八首·其一〇
作者：釋正覺
朝代：宋

一不是，二不成。
介然獨立，法爾雙行。
柳線漸摇風力嫩，草針齊上燒痕青。
一點靈光普天地，更嫌何處不分明。
閒裏摸著鼻孔，忙時換却眼睛。
偈頌七十八首·其一一
作者：釋正覺
朝代：宋

半夜誰傳無盡燈，黄梅席上許盧能。
虛明自照非心力，分付叢林了事僧。
偈頌七十八首·其一七
作者：釋正覺
朝代：宋

雲斂長空風日和，太平樵牧共高歌。
衲僧飯飽無佗事，密密機前弄玉梭。
偈頌七十八首·其一三
作者：釋正覺
朝代：宋

法界無塵心月圓，本光還照未萌前。
而今直下分明去，猶較南泉二十年。
偈頌七十八首·其一九
作者：釋正覺
朝代：宋

寥寥無異轍，密密去玄功。
月轉蘆花岸，水秋吞太空。
欲識誕生王子父，鶴騰霄漢出銀籠。
偈頌七十八首·其一五
作者：釋正覺
朝代：宋

青山白雲父，白雲青山兒。
白雲終日倚，青山總不知。
偈頌七十八首·其一八
作者：釋正覺
朝代：宋

誰將活眼窺空劫，我道宗枝染浩春。
頭角崢嶸藏不得，青原門下有祥麟。
偈頌七十八首·其七
作者：釋正覺
朝代：宋

明明百草頭，明明祖師意。
於佗未嘗一，於我未嘗異。
偈頌七十八首·其七〇
作者：釋正覺
朝代：宋

芝麻壓得油，秔米炊得飯，還我叢林飽參漢。
衲僧履道貴平懷，何必臨機爭轉換。
活計自然，家風成現。
順水便風，歸舟到岸。
寒山拾得笑呵呵，此心分付知音辨。
偈頌七十八首·其七一
作者：釋正覺
朝代：宋

浪爪拏舟雪濺空，十年胸際著慈風。
如今堂上時相見，分付飲茶談笑中。
偈頌七十八首·其七七
作者：釋正覺
朝代：宋

本源無風波，真界絕涯畛。
木人步月歸，轉側功勳盡。
偈頌七十八首·其七三
作者：釋正覺
朝代：宋

一盤黑白互交羅，生殺其中細琢磨。
樵人疑著當頭著，不覺腰閒爛斧柯。
偈頌七十八首·其七二
作者：釋正覺
朝代：宋

髑髏前有本來靈，照徹毗盧頂𩕳平。
玉馬過關方半夜，木雞喚月恰三更。
寥寥跡絕全功轉，歷歷光生借位明。
却著弊衣垂化手，合同船子順流行。
偈頌七十八首·其七八
作者：釋正覺
朝代：宋

地水火風休假藉，一切不留還脫灑。
家風廓落等虛空，田地虛明非晝夜。
鳥道須知舉足難，玄機不許絲頭掛。
同中有異異中同，徹底渾淪無縫罅。
偈頌七十八首·其七四
作者：釋正覺
朝代：宋

生滅心盡是寂滅，露柱懷胎底時節。
寂滅心起是生滅，石女生兒解言說。
用時萬象不盈餘，休處一真無空缺。
藤枯樹倒笑呵呵，依舊清風與明月。
偈頌七十八首·其三〇
作者：釋正覺
朝代：宋

不可以色見，不可以聲求。
風定花猶落，鳥啼山更幽。
四衢明自曉，六戶冷如秋。
再坐不疑處，杯中弓影浮。
偈頌七十八首·其三七
作者：釋正覺
朝代：宋

去時踏雪似來時，來去途中一色迷。
妙得轉身賓是主，宗家正令付全提。
偈頌七十八首·其三九
作者：釋正覺
朝代：宋

內若不動，外必不亂，箇是叢林知有漢。
而今識得不爲冤，自家兵馬何須戰。
心因不生境緣斷，體若虛空勿崖岸。
霜天皎月上中峰，一段光明洗癡暗。
偈頌七十八首·其三五
作者：釋正覺
朝代：宋

大雄父子許雍容，消息傳通到劫空。
寒卧老蟾呼不覺，扶疏丹桂月朦朧。
偈頌七十八首·其三八
作者：釋正覺
朝代：宋

去時不出戶，來時不入門。
清癯山有骨，閑澹雲無根。
歸家奉祖禰，了事還兒孫。
雲水通方士，相期報佛恩。
偈頌七十八首·其三四
作者：釋正覺
朝代：宋

掣鼓奪旗，往往光影裏走作。
停機息杼，往往死水裏浸却。
衲僧家，穩下脚。
沒窠臼，莫棲泊。
月樹不啼猿，雲巢無宿鶴。
玄微及盡類難齊，千手大悲難摸索。
偈頌七十八首·其二〇
作者：釋正覺
朝代：宋

百骸俱潰散，一物鎮長靈。
白雲功盡青山秀，青山路轉白雲迎。
不曾死，不曾生。
金繩拽轉泥牛鼻，半夜驅來海上耕。
偈頌七十八首·其二一
作者：釋正覺
朝代：宋

一言盡十方，萬卷該不得。
一步周八絃，駟馬追不及。
偈頌七十八首·其二七
作者：釋正覺
朝代：宋

藏身須要無蹤跡，碧眼胡僧難辨白。
沒蹤跡處莫藏身，門門廓達了諸塵。
獨來將謂無儔侶，鬧裏忽然逢故人。
柳線含金猶畏冷，梅花破雪已成春。
阿儂千眼通身是，善應無方處處真。
偈頌七十八首·其二三
作者：釋正覺
朝代：宋

雲在青天水在瓶，幾人錯認定盤星。
藥山八字轟開也，恰到而今話大行。
偈頌七十八首·其二九
作者：釋正覺
朝代：宋

脫去還如鳥出籠，水雲將與舊來同。
依俙似曲纔堪聽，又被風吹別調中。
偈頌七十八首·其二八
作者：釋正覺
朝代：宋

一點環中照極微，智無功處却存知。
緣思浄盡無餘事，半夜星河斗柄垂。
偈頌七十八首·其二六
作者：釋正覺
朝代：宋

衲僧祇麽是家風，隱顯磨礱入混融。
歸子返擲全歸火，羚羊掛角不同功。
偈頌七十八首·其二四
作者：釋正覺
朝代：宋

寒灰發焰舊家風，恰恰當人受用中。
片雪飛來爐上盡，通身無像不同功。
偈頌七十八首·其五
作者：釋正覺
朝代：宋

十五日已前，有口說不得。
十五日已後，無心却自然。
正當十五日，雲籠無縫襖，花笑不萌枝。
偈頌七十八首·其五〇
作者：釋正覺
朝代：宋

祇箇是家風，明明入混融。
江光蘆映月，夜色水吞空。
攃手懸崖下，分身萬像中。
回塗登鳥道，恰恰是神通。
偈頌七十八首·其五一
作者：釋正覺
朝代：宋

南畝黄雲禾弄穟，中洲白雪葦成花。
歸舟恰向其閒過，一棹清風夜到家。
偈頌七十八首·其五七
作者：釋正覺
朝代：宋

本來田地無涯岸，極目寒光成一片。
消息平沈佛也迷，機輪轉側誰能辨。
雪山山下擁蓑人，白牛一掣芒繩斷。
偈頌七十八首·其五三
作者：釋正覺
朝代：宋

道綿綿兮用也不勤，道綿綿兮寂也不滅。
二乘困墮於空無，衆生執迷於分別。
菩薩區區於進修，諸佛嘮嘮於演說。
一句子妙出三乘，一念閒功超萬劫。
水月茫茫兮舟棹閑，雪雲冉冉兮路岐絕。
明明靈靈兮唯己自知，大辯若訥兮大巧若拙。
偈頌七十八首·其五九
作者：釋正覺
朝代：宋

借婆裙子拜婆年，買盡風光不著錢。
劈面來時莫回避，箇人裏許有生緣。
偈頌七十八首·其五二
作者：釋正覺
朝代：宋

空劫有真宗，聲前問己躬。
赤窮新活計，清白舊家風。
的的三乘外，寥寥一印中。
却來行異類，萬派自朝東。
偈頌七十八首·其五五
作者：釋正覺
朝代：宋

玉線金針相續難，劫壺空處妙投關。
香林煙暖風排雪，月窟冰寒影轉山。
裏許借功方得活，那時退位不知閑。
宗家密密綿綿事，布施多人莫要慳。
偈頌七十八首·其五六
作者：釋正覺
朝代：宋

直下無窠窟，不用求奇特。
皓玉本無瑕，雕文喪君德。
偈頌七十八首·其五四
作者：釋正覺
朝代：宋

恰恰無綾縫，明明不覆藏。
鷲嶺豈傳迦葉，少林那付神光。
現成處處合頭句，具足人人知見香。
虛空說法森羅聽，不掛唇皮解舉揚。
偈頌七十八首·其八
作者：釋正覺
朝代：宋

丙丁童子來求火，南海波斯鼻孔大。
狤獠舌頭會者難，直下而今照得破。
照得破，沒功過。
知你被底穿，曾與同床卧。
廉纖脫盡舊時疑，杯影蛇絃留再坐。
偈頌七十八首·其八〇
作者：釋正覺
朝代：宋

一亘清虛衲子家，十方三世箇生涯。
光明照夜觸髏眼，消息含春枯木花。
曉色依依雲冉冉，天容淡淡月斜斜。
母陀羅臂通身是，今日逢場便攃沙。
偈頌七十八首·其六
作者：釋正覺
朝代：宋

一亘清虛夜正央，桂宮老兔冷噴霜。
混融明暗無分處，誰辨箇中偏正方。
偈頌七十八首·其六七
作者：釋正覺
朝代：宋

吾家種草古今難，針鼻纔分度線端。
混處相期君把手，到時不與汝同盤。
却來大用縱橫是，向去全功轉側看。
底事要憑師印可，輪回生死不相干。
偈頌七十八首·其六三
作者：釋正覺
朝代：宋

活計如今付舊人，版頭疏久又還親。
星河月與長江混，渺渺清光一色勻。
底時節，落功勳。
卧穩須知却轉身，轉得了來相識麽，寒窮面觜黑皴皴。
偈頌七十八首·其六九
作者：釋正覺
朝代：宋

雲無心而自閑，天無際而能寬。
道無像而普應，神無慮而常安。
隨之也不見去弔，迎之也不見來端。
一藏教祇成讚歎，三世佛止可傍觀。
燭曉堂虛，織婦轉機梭路細。
水明夜靜，漁老擁蓑船月寒。
偈頌七十八首·其六二
作者：釋正覺
朝代：宋

一二三四五，禾山打鼓金牛舞。
劈面來時著眼看，全身放下休回互。
偈頌七十八首·其六五
作者：釋正覺
朝代：宋

何須更舉揚，全體露堂堂。
溼暑時時雨，薰風陣陣香。
秧針初透水痕淺，蒲刀欲剪柳絲長。
雙六盤中休喝彩，分明觸事恰相當。
偈頌七十八首·其六六
作者：釋正覺
朝代：宋

一塵具無量剎土，一念超無量劫數。
一身現無量衆生，一體合無量諸佛。
偈頌七十八首·其六四
作者：釋正覺
朝代：宋

萬物自有功，當言用極處。
事存函蓋合，理應箭鋒柱。
偈頌七十八首·其四
作者：釋正覺
朝代：宋

朔風作寒色，愛日流恩光。
處處相逢遇，明明不覆藏。
山河無隔越，草木盡敷揚。
剎說衆生說，毗盧舌廣長。
偈頌七十八首·其四〇
作者：釋正覺
朝代：宋

衲僧須瀝髑髏乾，透出威音世外看。
歲月不能遷變處，箇人肯共你同盤。
偈頌七十八首·其四一
作者：釋正覺
朝代：宋

五九四十五，春風吹斷前山雨。
行雲歸去復何心，轉背飄然無覓處。
無覓處，知不知，坐斷十方還是誰。
東弗于代鬰單越，西瞿耶尼閻浮提。
偈頌七十八首·其四七
作者：釋正覺
朝代：宋

祇解恁麽去，沙禽夜宿滄洲樹。
不解恁麽來，石笋穿開古路苔。
莫道鯤鯨無羽翼，今日親從鳥道回。
偈頌七十八首·其四三
作者：釋正覺
朝代：宋

碧琉璃色水澄清，紫磨金光身瑩明。
洗浄方知不受垢，釋迦老子此時生。
偈頌七十八首·其四二
作者：釋正覺
朝代：宋

聲色見聞鬧浩浩，怡似兒時鬬百草。
兩家拈出一般般，相對無言點頭笑。
偈頌七十八首·其四五
作者：釋正覺
朝代：宋

五月半，農忙亂，插田心是秋成飯。
却道禾熟不臨場，祇麽任從風雨爛。
禪和子，一身了。
一身兩眼對兩眼，箇中絲髮初無間。
老狐涎盡復何疑，再坐盤中弓落盞。
偈頌七十八首·其四八
作者：釋正覺
朝代：宋

淅淅西風斂氣浮，遠天野水一般秋。
衲僧歇到茲時節，坐照寒光湛不流。
偈頌七十八首·其四六
作者：釋正覺
朝代：宋

衲僧去就水雲姿，偶墮夤緣出應時。
今日又歸林壑去，得便宜了得便宜。
偈頌七十八首·其四四
作者：釋正覺
朝代：宋

尊貴位中尊貴身，綿綿不斷轉金輪。
剎塵壽量無窮已，箇是乾坤舊主人。
偈頌二百零五首·其一〇
作者：釋正覺
朝代：宋

五月五日天中節，百草頭上看生殺。
甘草黄連自苦甜，人參附子分寒熱。
薰蕕難昧雙垂爪，滋味那瞞初偃月。
圓明了知心念閒，摩訶迦葉能分別。
偈頌二百零五首·其一〇〇
作者：釋正覺
朝代：宋

宿雨洗去山面塵，東君料理山家春。
浩劫壺中勿新歲，枯木巖前有古人。
寒暑不到以法界爲處，齒髮不老以虛空爲身。
坐間默有相傳意，川上乾無逝去津。
偈頌二百零五首·其一〇一
作者：釋正覺
朝代：宋

生滅夤緣不著人，一年纔盡又逢春。
森羅借得爲他用，法界渾侖是我身。
不受雜毒，自然純真。
拈却千差亡彼此，打成一片沒根塵。
偈頌二百零五首·其一〇三
作者：釋正覺
朝代：宋

管籥真風暗度韶，春恩如許在芳條。
志公不是閑和尚，拄杖頭邊有剪刀。
偈頌二百零五首·其一〇九
作者：釋正覺
朝代：宋

嶺頭功德眼，倦足等閑垂。
紅爐一點雪，直下廓亡依。
偈頌二百零五首·其一〇二
作者：釋正覺
朝代：宋

非男女之相，出有無之量。
透萬機之前，超三界之上。
窮而通，簡而當。
松含月兮夜寒，溪带雨而春漲。
偈頌二百零五首·其一〇八
作者：釋正覺
朝代：宋

蕭然一念未萌初，露柱懷胎辨得無。
風掃餘雲月未上，霽虛廓浄絕方隅。
偈頌二百零五首·其一〇四
作者：釋正覺
朝代：宋

鶯弄歌喉華弄妍，如許春事在門前。
道沖而用亡機者，買盡風流不著錢。
偈頌二百零五首·其一一〇
作者：釋正覺
朝代：宋

百草頭上平生事，鬧市門前百億身。
及盡如許閑影響，體明空劫那邊人。
那邊人，何所有，白雲斷處青山秀。
絕他緣，唯自守，結夏須教醭生口。
有說便是野干鳴，無說自然師子吼。
偈頌二百零五首·其一一一
作者：釋正覺
朝代：宋

凡聖通同共一家，寂光田地看生涯。
而今選佛心空去，自有丘園開覺華。
偈頌二百零五首·其一一七
作者：釋正覺
朝代：宋

端公問處來，徑直勿迂回。
善財處處逢彌勒，彈指作聲樓閣開。
偈頌二百零五首·其一一三
作者：釋正覺
朝代：宋

世尊無說說，迦葉不聞聞。
默默到時良自慶，家山元在白雲根。
偈頌二百零五首·其一一二
作者：釋正覺
朝代：宋

三千世界出彈指，百億莊嚴集化身。
壽域無疆同道久，河沙劫數一成春。
偈頌二百零五首·其一一八
作者：釋正覺
朝代：宋

冰鑑浄，玉壺寒。
一亙清處擡脚易，十分明白轉身難。
混身轉却舌頭短，轉却渾身鼻孔寬。
偈頌二百零五首·其一一六
作者：釋正覺
朝代：宋

雪峯之子，德山之孫，葛藤牽轉難窮根。
截斷衆流見源底，相應函蓋同乾坤。
長長短短無節奏，綿綿密密忒鶻侖。
隨波逐浪恁麽去，上船便到家前門。
偈頌二百零五首·其一七〇
作者：釋正覺
朝代：宋

三寸舌，兩片唇，無始時來賺殺人。
解弄不教圭角露，阿誰參見跛雲門。
偈頌二百零五首·其一七一
作者：釋正覺
朝代：宋

老大叢林快說禪，不將禪拄口皮邊。
谷深山遠空無像，何處人呼應不圓。
偈頌二百零五首·其一七七
作者：釋正覺
朝代：宋

清浄性空水，光明法界身。
依俙辨白處，便是誕生人。
不洗體，不洗塵，妙觸宣明悟水因。
借問當年向去事，如何今日却來親。
二千年前此時候，指天指地師子吼。
雲門居亂思太平，打殺不妨將餧狗。
指東話西，將無作有。
惡水潑君君莫嗔，而今看你如何受。
偈頌二百零五首·其一七九
作者：釋正覺
朝代：宋

泥泥水水一年農，收拾將來碓下舂。
炊軟香分千鉢飯，肚皮參飽放頹慵。
偈頌二百零五首·其一七二
作者：釋正覺
朝代：宋

一頭白髮幾回春，方信閑身似癡人。
直下放教平穩去，更將何法作根塵。
法無根塵，心無向背。
心無向背，道合自然。
道合自然也，日日好日，年年好年。
東君刀尺裁華木，付與過頭杖子禪。
偈頌二百零五首·其一七五
作者：釋正覺
朝代：宋

山谷之響，水監之像。
白雲之心，太虛之量。
應機也乍卷乍舒，據令也全收全放。
三千世界你夤緣，百億分身君伎倆。
風行空，船駕浪，施受通同無住相。
一言相送知不知，千僧在你鉢盂上。
偈頌二百零五首·其一七八
作者：釋正覺
朝代：宋

喫粥了，洗鉢去，法爾圓成正規矩。
可憐葉氏怕真龍，却怪謝郎欺猛虎。
本常路，真實語，這僧且問如何悟。
從來鼻孔大頭垂，不用安排兮自著處所。
偈頌二百零五首·其一七六
作者：釋正覺
朝代：宋

家法簡嚴，非二非三。
月來明湛水，雲退露寒巖。
真機自得妙處，誰參不是文殊。
白槌後也應，千古屈瞿曇。
偈頌二百零五首·其一七四
作者：釋正覺
朝代：宋

不墮前後，獨超古今。
喚回千歲夢，飛出九皋禽。
無棲泊，勿猜斟，只箇虛空等樣心。
直下一槌光迸散，斬新彈子出爐金。
偈頌二百零五首·其一三
作者：釋正覺
朝代：宋

菩提無樹鏡非臺，虛浄光明不受埃。
照處易分雪裏粉，轉時難辨墨中煤。
鳥歸無影樹頭宿，華在不萌枝上開。
際會風雲底時節，寒梭出蟄一聲雷。
偈頌二百零五首·其一三七
作者：釋正覺
朝代：宋

喫茶去，喫茶去，明明指人無異語。
家風平展沒機關，誰道趙州謾院主。
苦苦苦，往往邯鄲學唐步。
恰恰長安道上行，分明有眼如天瞽。
偈頌二百零五首·其一三九
作者：釋正覺
朝代：宋

明月蘆華四望連，轉身人上合同船。
借功自有旁參事，歷歷機頭看正偏。
偈頌二百零五首·其一三六
作者：釋正覺
朝代：宋

今朝臘月二十五，衲僧一曲和雲門。
誰將節奏亂孔竅，不到瘢痕傷斧斤。
舌無骨，眼有筋，方見韶陽老子能。
拍拍元來渾是令，哩鳴囉了邏鳴稜。
偈頌二百零五首·其一三四
作者：釋正覺
朝代：宋

不問維摩經，看底甚麽經，大千卷出破塵情。
水中鹽味，色裏膠青，機前有路妙難名。
纔形言像迢然去，又是泥團換眼睛。
偈頌二百零五首·其一九
作者：釋正覺
朝代：宋

夤緣心，和合相，傀儡棚頭呈伎倆。
打破畫屏歸去來，家山田地還清曠。
掃斷情塵，瀝乾識浪。
虛明遊踐兮風月一壺，夢冷轉身兮雪雲萬丈。
偈頌二百零五首·其一九〇
作者：釋正覺
朝代：宋

無人接得渠，貴逼馬相如。
果來橋上也，記得柱頭書。
無人識得渠，棋局醉樵夫。
回頭斧柯爛，大海一成枯。
偈頌二百零五首·其一九一
作者：釋正覺
朝代：宋

玉女依稀夜動機，錦絲歷歷吐梭臍。
水天湛碧全功墮，雪月寒清一色迷。
偈頌二百零五首·其一九七
作者：釋正覺
朝代：宋

清白傳家雪月光，玉壺中有轉身方。
情乾識盡功勳斷，不覺全身入帝鄉。
偈頌二百零五首·其一九三
作者：釋正覺
朝代：宋

諸見若盡，慎勿追尋。
纔有是非，紛然失心。
偈頌二百零五首·其一九九
作者：釋正覺
朝代：宋

一燈分耀百千燈，箇事宗家誰也曾。
少室相傳斷臂可，黄梅分付墜腰能。
偈頌二百零五首·其一九五
作者：釋正覺
朝代：宋

香林臘月火燒山，關楗如今透底難。
無礙機鋒能自在，虛空揮劍不成瘢。
偈頌二百零五首·其一九八
作者：釋正覺
朝代：宋

一著能回一局棋，仙即妙處只些兒。
點開活眼分生殺，不作窮忙死馬醫。
倒却門前剎竿著，一把推出誰藏縮。
工夫磨琢老成人，圓陀陀地無稜角。
偈頌二百零五首·其一二
作者：釋正覺
朝代：宋

萬里西來坐少林，燈燈相續至如今。
泥牛鬬裏同歸海，玉線聯時妙契鍼。
未墜綿綿吾祖緒，不忘切切老婆心。
風前一弄無弦曲，會有叢林人賞音。
偈頌二百零五首·其一二〇
作者：釋正覺
朝代：宋

耳應聲而無響，眼有照而亡緣，曠劫清規裏許圓。
生死死生不到處，雲磨秋色水連天。
偈頌二百零五首·其一二七
作者：釋正覺
朝代：宋

一枝秀出栴檀林，想見馨香慰衆心。
不負老兄開鑿力，當風子和鶴鳴陰。
偈頌二百零五首·其一二九
作者：釋正覺
朝代：宋

功勳消，階級盡。
尊貴不知名，威嚴莫得近。
子退步而就父，臣轉身以合君。
機轉玉輪側，妙葉正當風。
偈頌二百零五首·其一二二
作者：釋正覺
朝代：宋

十月朔，風雨肇寒天意作。
叢席地爐今日開，免燒木佛無斟酌。
丹霞將錯就錯，院主眉鬚墮落。
如聾如盲大家翁，攪擾殺你不要惡。
偈頌二百零五首·其一二八
作者：釋正覺
朝代：宋

影略門前倒剎竿，箇中消息授傳難。
玲瓏侍者能相委，盤走明珠珠走盤。
偈頌二百零五首·其一二六
作者：釋正覺
朝代：宋

王老師，足意氣，是是非非蕩情謂。
倚天照雪爛光芒，掃盡攙搶千萬里。
偈頌二百零五首·其一二四
作者：釋正覺
朝代：宋

一日不作，一日不食，歇者無心穫者力。
分明只箇是家風，會得種田博飯喫。
偈頌二百零五首·其一五
作者：釋正覺
朝代：宋

蛇鉆不入，鳥飛不度，我道人人在裏許。
三更明月下西山，一陣清霜脫寒樹。
偈頌二百零五首·其一五一
作者：釋正覺
朝代：宋

我住汝亦住，我行汝亦行。
結制順諸佛，禁足護衆生。
金鎖無鬚兩頭動，靈犀有暈中間明。
泥牛入海恰半夜，木雞喚月看五更。
雲倚山是父子，眼約眉爲兄弟。
三世同參或一段合宗家之事，大千等量破微塵出自己之經。
瓊林寸寸寶，旃檀片片馨。
物物頭頭有平出底多許，心心法法無外來底一星。
抹抹撻撻憨皮袋，跛跛挈挈常不輕。
無是無非長默默，非凡非聖獨惺惺。
蒲團坐倚無他事，永日寥寥謝太平。
偈頌二百零五首·其一五九
作者：釋正覺
朝代：宋

地藏栽田博飯，南泉買鎌割禾。
六祖負舂明歷歷，金牛棒鉢笑呵呵。
古人得恁飽參煞，爾輩莫嫌辛苦多。
偈頌二百零五首·其一五六
作者：釋正覺
朝代：宋

來問此經低聲，大千卷自塵中出，三世佛從口裏生。
天得一以清，地得一以寧，空無依兮谷不盈。
摩訶般若波羅密，落日漁樵歌太平。
偈頌二百零五首·其一五四
作者：釋正覺
朝代：宋

句裏明宗則易，宗中辨的則難。
也須是到箇時節，始得色轉不見身。
功亡不知位。
絕憐大匠一斲泥，不犯祖師三尺鼻。
兒孫去後阿誰共守清貧，臣庶退時獨自難稱尊貴。
偈頌二百零五首·其一八
作者：釋正覺
朝代：宋

劫火炎炎是事灰，劫空空處有靈臺。
更無妍醜成痕垢，妍醜俱從箇裏來。
偈頌二百零五首·其一八〇
作者：釋正覺
朝代：宋

一色是須轉，大功不我居，珠走碧盤盤走珠。
直下滄溟取明月，吾家自有崑崙奴。
天宇豁空雲卷雨，溪容澄澈水懷秋。
偈頌二百零五首·其一八一
作者：釋正覺
朝代：宋

乞食浙西蘇與秀，人人奉佛家家富。
收拾幾成三萬緡，尚自不能供衆口。
偈頌二百零五首·其一八七
作者：釋正覺
朝代：宋

仲秋漸凉，蒲團放穩長連床。
身心澄徹見淵底，河漢淡淡秋磨光。
二祖不短，少林不長，相傳笑殺威音王。
你無所得，我無所藏，四無壁落渾大方。
萬世清規信明白，夜寒吐月山蒼蒼。
偈頌二百零五首·其一八九
作者：釋正覺
朝代：宋

九月又重陽，菊華依舊黄。
淵明是醉不是酒，蕩蕩遊心於大方。
偈頌二百零五首·其一八二
作者：釋正覺
朝代：宋

却請和尚道，三世諸佛也靠倒。
釋迦師，浄名老，毗耶摩竭心相照。
倦鶴夜移巢，靈蛇寒入草，正偏轉側兮妙圓兼到。
偈頌二百零五首·其一八五
作者：釋正覺
朝代：宋

不得諱，有頭底。
當時你带累別人，而今別人带累你。
來生我家，作業相似，針線穿聯細中細。
迦葉阿難不相知，人人各自住三昧。
裏許轉功勳，這邊得遊戲，到底還須徹根蒂。
望斷冥鴻沒處秋，蒼蒼一色天連水。
偈頌二百零五首·其一八六
作者：釋正覺
朝代：宋

地藏栽田做活計，南泉鎌子能收刈。
日用平懷穩便休，自然顆糝無遺棄。
無遺棄，不容易。
你也莫虧我，我也不虧你。
兩家賓主平，四稜齊塌地。
風不鳴條，雨不破塊，箇是叢林飽參底。
牧來純熟水牯牛，檢點將來墮隨類。
偈頌二百零五首·其一八四
作者：釋正覺
朝代：宋

莫向枯龜版上鉆，衲僧開口見心肝。
蓮華荷葉出未出，做盡工夫轉覺難。
偈頌二百零五首·其一六〇
作者：釋正覺
朝代：宋

難難難是遣情難，情盡圓明一顆寒。
大法眼，不相謾。
面前不破案山礙，直下無津識浪乾。
偈頌二百零五首·其一六一
作者：釋正覺
朝代：宋

木有火傷身，人有火傷神。
木無火不生，人無火不成。
地水風火，亦復如是。
四大普周同法界，各各普周無障礙。
只者普周無礙時，自然無壞無不壞。
偈頌二百零五首·其一六三
作者：釋正覺
朝代：宋

須知風動心摇樹，果見雲生性起塵。
雨霖霖兮日杲杲，點頭彌勒解分身。
偈頌二百零五首·其一六九
作者：釋正覺
朝代：宋

你也恁麽住，我也恁麽住，作業相似貧相聚。
十方無壁，四面無門。
遮醜無衣，禦寒無絮。
直下不居功，箇中看轉處。
采華蜂集萌不枝，卧月鳥棲無影樹。
偈頌二百零五首·其一六八
作者：釋正覺
朝代：宋

三世諸佛不知有，忉忉怛怛揚家醜。
狸奴白牯却知有，跛跛挈挈能自守。
弄鱉鼻兮憶南山，透法身兮藏北斗。
風飄白雪嶺頭梅，春撚金絲堤上柳。
天童也要不沾唇，三盞清源白家酒。
偈頌二百零五首·其一六四
作者：釋正覺
朝代：宋

玉壺著脚四圍寬，妙處其中轉側看。
顧鑑功忘鼻孔直，津流識盡髑髏乾。
夜橫河漢白，霜洗斗牛寒。